text:
BÍBLIU- OG TÓNLEIKAFERÐ VIÐ NORRØNU - eitt hugnaligt vikuskiftið
30.05.2017 - 08:00 - Ásbjørn Jacobsen
Vikuskiftið 16 – 18 juni ger Norrøna bíbliu- og tónleikaferð til Hirtshals.
Farið verður av Havnini fríggjamorgunin 16. juni kl.03:30 og komið verður aftur á Havnina sunnukvøldið 18. juni kl.22:30
Bíbliutímar og sangløtur verða undir ferðini. Svenning av lofti og Jógvan Páll Sevdal koma at hava bíbliutímar. Óli Jacobsen kemur at hava fyrilestur við authentiskum ljósmyndum um Havnamannin Dollan, sum virkaði sum trúboði í Afrikanska landinum Congo um aldarskiftið 18 – 1900.
Somuleiðis verða fleiri sangløtur undir ferðini, har Svein í Prestgarði, MC Restorff og Dia Hvannastein koma at spæla og syngja.
Talan er um eitt bíligt og uppbyggiligt vikuskiftið, har tú einans rindar 1.495,00 krónur fyri ferðina aftur og fram, og tá eru allar morgunmatarbufféirnar og allar kvøldbufféirnar íroknaðar kostnaði. Enn er pláss, og tú kann melda til hjá Smyril Line telefon 345900 ella á booking@smyrilline.fo
Møguleiki verður at vitja í samkomuhúsinum Malta, sum liggur inn frá gongugøtuni.
Samskiparar av ferðini eru Martin Dam Joensen og Poul Jóhan Djurhuus. Um tú vil vita meir um ferðina ert tú vælkomin at ringja ella skriva til Poul Johan Djurhuus tlf: 228314 ella gjaranes@gmail.com
Poul Jóhan Djurhuus
gjaranes@gmail.com


c: text/html

text:
Alsamt fleiri lesa og læra í Føroyum, og tað er ótrúliga gott. Fleiri útbúgvingar og lærupláss eru saman við lágum arbeiðsloysi í Føroyum fremstu orsakirnar til, at vit lesa og læra í egnum landi.
Tey lesandi skulu hava nakað at búgva í, og tí er umráðandi komandi árini at lata byggja lestraríbúðir. Hetta er við til at skapa støðugan fólkavøkstur.
Nú skulu gerast 120 lestraríbúðir í Álakeri – eisini rópt úti á Rundingi. Til gongu er stutt til Setrið á Debesartrøð, Landssjúkrahúsið, Vinnuháskúlan og Havstovuna. Og eitt hanagleiv burtur er miðbýurin.
Ein tíðarhóskandi býur hevur góðar umstøður til okkara lesandi ungdóm.

robotstxt: allowed

filter: keep


text:
Grein um kropsliga venjing í úrvalsfótbólti í vísindaligum tíðarriti
Magni Mohr er ein av rithøvundunum í grein í sertíðarritinum “Science and Medicine in Football”. Greinin ber heitið “The inter-individual relationship between training status and activity pattern during small-sided games in professional male football players”. Kanningin er partur av eini ph.d.-verkætlan í Portugal, har Magni Mohr er ein av vegleiðarunum.
Kannaðir eru professionellir italskir leikarar. Endamálið var at kanna sambondini ímillum kropsliga venjingarstøðu og rørslumynstur í smáspølum (small-sided games), umframt arbeiðsprofil í veruligum dystum.
Kanningin vísir, at smáspøl við fáum leikarum eru vælegnað at menna smáu og eksplosivu rørslurnar í fótbólti (t.d. acceleratiónir og deceleratiónir), men ikki skjótleika og há-intensa renning. Kanningin vísir, at kropsligu tillagingarnar av smáspølum í úrvalsfótbólti eru serstakar og raka bert ein avmarkaðan part av øllum tí kropsliga spektrinum í fótbóltsspælinum.
Hetta er fyrsta greinin í ph.d.-verkætlanini hjá portugisiska Vincenzo Rago um sama evni.
Greinin kann lesast her


text:
Ingi Samuelsen
10.01.2018 - 10:40
Ítróttur > Ítróttur > Hondbóltur
Grønlendska manslandsliðið í hondbólti er komið til Føroyar at hava venjingarlegu í heimlandinum hjá nýggja landsliðsvenjaranum, Inga Olsen úr Vestmanna.
17 leikarar eru við í hópinum, teirra millum Akutaaneq Kreutzmann og Minik Dahl Høegh, sum spæla í bestu donsku hondbóltskappingini fyri ávikavist Nordsjælland Håndbold og Århus Håndbold, skrivar Sermitsiaq.
Venjingarlegan í Føroyum er liður í fyrireikingunum til panamerikansku meistarakappingina, sum verður hildin í Nuuk í juni, og har møguleiki er at spæla um trý pláss til næstu heimsmeistarakapping.
Talan er um fyrstu landsliðsvenjingina síðan Ingi Olsen tók við sum landsliðsvenjari við Rasmus Larsen sum hjálparvenjara. Ingi hevur fyrr verið hjálparvenjari hjá grønlendska landsliðnum, tað var meðan hann eitt skifti búði í Grønlandi.
Grønlendska landsliðið skal spæla tríggjar venjingardystir í Føroyum, móti bestu liðunum hjá Neistanum, H71 og VÍF, har ein av grønlendsku landsliðsleikarunum, Miki Duko Sørensen, spælir til dagligt.
Grønland stillar ikki upp við sterkastu manning, tí Minik Dahl Høegh er skaddur, og tí fyri tað mesta fer at venja fyri seg sjálvan meðan hann er í Føroyum, skrivar Sermitsiaq.
Grønlendska liðið verður í Føroyum til sunnudagin.
Panamerikansku leikirnir í hondbólti vera í Nuuk í døgunum 15. til 25. juni. Tilsamans 42 håndbóltsdystir skulu spælast


text:
Orð: Levi Joensen
Lag: Torkil Mørkøre
1. Hin bjarta morgunstjørnan,
hon morgni boðar frá.
Hvør troyttur vaktarmaður
mót eystri hyggja má.
So knappliga ein lýsing
Guds børnum bíðar her,
sum snarljósið tað boðið
um allan heimin fer.
2. So latið okkum standa
ótroyttandi á vakt,
skjótt kemur Harrin Jesus,
tað hevur hann jú sagt.
Hans lyfti svíkja ikki,
um jørð og himmal brast.
Skjótt koma skal tann dagur,
vit flyta heim í hast.
3. Um portrini av perlum
Guds børn tá ganga inn.
Guds Lamb í dýrdarsæti,
tað gleðir vári sinn.
Á gullgøtum vit ganga
við lívsins kláru flóð;
har syngja vit øll somul
um Lambsins dýra blóð.
Orð: Levi Joensen
Lag: Torkil Mørkøre
1. Kristus, tú ert keldan góð,
ber mær hvíld, er sálin móð.
Hvør kann gleða meg sum tú?
Fagrastur av øllum nú,
:,: Kristus, ert tú fyri mær.
– Tak meg, Jesus, tætt at tær. :,:
2. Eingin rødd var søt sum tín,
Kristus, tá tú komst til mín.
Syndamyrkrið fór avstað,
sál mín sang eitt fagnarlag,
:,: tá mín synd, so tung og stór,
í hitt djúpa havið fór. :,:
3. Landið ljóst nú bíðar mær
– øll tey frelstu møtast har.
Songur eins og fossaføll,
tá tey frelstu syngja øll.
:,: Gjøgnum gyltar hallir har
Lambið ævigt lovsong fær. :,:
Orð: Levi Joensen
Lag: Torkil Mørkøre
1. Um náðina, sum fann meg, eg syngi songin mín,
um hann, sum kom her niður, dró syndarar til sín.
Hann kom úr dýrd í Himli til krossins harða deyð
og sá her heimsins hjørtu í størstu syndaneyð.
Niðurlag: :,: Ja, náðin fann meg, hon dró meg inn til sín. :,:
2. Tá loysnaði mín tunga; hon sang eitt gleðilag,
og stóra syndabyrðin sum døggin svann avstað.
Eg sá á krossi mannin, sum kærleiksmerki ber,
sá blóðið úr hans síðu – Guds Lamb í deyðan fer.
3. Tú lívsins Harri livir, sum ein dag doyði her.
Nú krúnuna í ævir títt særda høvur ber.
Eitt gullbelti um bróstið nú prýðir Kongin har,
sum ein dag hekk á krossi, av øllum svikin varð.
Orð: Levi Joensen
Lag: Torkil Mørkøre
1. Fram mót Himli, fram mót Himli –
kæra sál, sum Jesus fann,
tað er leiðin, sum ber lukku,
um so tár av kinnum rann.
Niðurlag: Føgru portur, føgru portur,
standa opin, standa opin.
Múrar glitra har í jaspis
fyri tær, sum Kristus vann.
2. Songur ljómar, songur ljómar
út um lívsins føgru dyr,
út um føgru, føgru múrar
av smaragdum og safir.
3. Í Guds hásæti og Lambsins
situr lívsins Harri hátt.
Hann, sum stríddi her á krossi,
fær nú heiður, dýrd og mátt.
4. Øll tey frelstu, sum vit sakna,
eru í tí fagra stað.
Skjótt úr øllum ættum gudsbørn
skulu savnast har ein dag.
Orð: Árni Jacobsen
Lag: Torkil Mørkøre
1. Lurta hoyr ein boðskap góðan
Hoyr hvat Jesus býður tær
Tú, sum ferðast heimsins leiðir
Jesus bjóðar hvílu hjá Sær.
Niðurlag: Sannan frið Hann tær skal veita
Himmals hvílu gevur tær
Tann ið á Hann her vil trúgva
Ævigt lív frá Honum fær
2. Hann sum tekur heimsins byðrar
Hann sum bond at loysna fær,
Hann sum sjálvan seg lat ofra
Og sum alla synd heimsins barð.
3. Legg títt lív í Jesu hendur
Lít á Hann, sum vón tær ber
Lat Hann leiða gjøgnum lívið
Tí tá verður signa tín ferð.
Orð: Fanny Crosby
Lag: William Howard Doane
Týtt: Victor Danielsen
1. Far meg ikki um, áh, Jesus,
hoyr mítt kall á teg!
Harri, tá tú onnur vitjar,
gloym tá ikki meg!
Niðurlag:
Jesus, Jesus,
hoyr mítt kall á teg!
Harri, tá tú onnur vitjar,
gloym tá ikki meg!
2. Lat við náðitrónu tína
meg ein lætta fá,
mína stóru tyngd og vantrúgv
burt lat svinna tá!
3. Virði títt, og tað aleina,
alt mítt álit er;
grøð mín sjúka, brotna anda,
nær við náði ver!
4. Tú, mín eina troystarkelda,
meir enn lív hjá mær –
áh, hvat eigi eg á foldum,
Jesus, móti tær!


text:
„Hesi orð ... skalt tú goyma í hjartanum“
Hvat týðandi kann Fimta Mósebók 6:6 læra teg? Hvussu klára familjur avbjóðingina at hava eitt regluligt og gevandi teokratiskt familjukvøld?
„Hesi orð ... skalt tú goyma í hjartanum“
Hvat hava børn mest brúk fyri at fáa frá foreldrunum? Hygg, hvat ein pápi má gera fyri at bjarga sínari familju.
Teokratiska familjukvøldið: Avbjóðingarnar og lønin
Tá ið øll í familjuni tosa saman um andalig evni hvørja viku, fáa tey tættari samband við Jehova og sínámillum.
LÆR MEIRA
TÍN FAMILJA KANN VERÐA LUKKULIG
Tænið Jehova saman sum familja
Hvussu kunnu tit fáa størri gleði av tykkara Teokratiska familjukvøldi?


text:
Amerikanska oljufelagið ExxonMobil hevur longt sáttmálan við Maersk Drilling um djúphavs boriskipið Maersk Viking. Virðið av sáttmálaleingjanini verður mett til 22,5 miljónir USD. Sáttmálin varir í 150 dagar.
Maersk Viking hevur arbeitt fyri ExxonMobil á Julia-økinum í amerikanska Meksiko-flógvanum, síðani skipið varð latið av Samsung Heavy Industries skipasmiðjuni í 2014. Upprunaligi sáttmálin skuldi verið endaður í juli í ár. Við leingjanini verður Maersk Viking nú í arbeiði hjá ExxonMobil inntil desember 2017.
”Dagsleigugjaldið er nógv lægri enn í upprunaliga sáttmálanum, og hetta avspeglar núverandi marknaðarstøðuna. Maersk Drilling hevur tó lækkað útreiðslurnar munandi í øllum flotanum seinastu árini, so vit kunnu virka líka effektivt við longda sáttmálanum. Fyrsta raðfesting okkara er at skapa virði fyri okkara kundar og virksemi teirra, og vit fara at arbeiða tætt saman við teimum um at veita tryggar og effektivar tænastur”, sigur Michael Reimer Mortensen, varastjóri og leiðari fyri Global Sales í Maersk Drilling.
Kelda: Maersk Drilling


text:
Orð: Frances H. Rowley
Lag: William J. Kirkpatrick, Peter P. Bilhorn
Týtt: Victor Danielsen
1. Eg vil syngja um mín Harra,
hann, sum gav seg fyri meg,
sum frá síni dýrd í Himli
her til krossin boygdi seg.
Niðurlag:
Ja, eg syngja vil um Jesus,
tí hann doyði fyri meg!
Fyri meg úr synd at frelsa
hann á krossinum gav seg.
2. Eg fortaptur var, hann fann meg,
fann tann seyð, sum vilstur var,
til sítt bróst hann eymt meg legði,
frið í hjartað gav hann mær.
3. Eg var særdur, hann meg grøddi,
og av synd mín sál var mødd,
eg var blindur, eg var ræddur,
frið mær gav hans milda rødd.
4. Og um myrkar stundir koma,
og um sorgir tyngja meg,
Jesus fylgir mær tó altíð,
leiðir meg ein tryggan veg.
5. Hann skal halda mær til endan,
til eg fari foldum frá;
heimið har í høga Himli
skal eg tryggur, sælur ná.


text:
Myndamaðurin handan myndirnar er Matthias Heiderich. Hann er sjálvlærdur myndatakari, búðsitandi í Berlin, Týsklandi.
Heiderich er serliga áhugaður í at taka myndir av arkitekturi, og arbeiða við hvussu listasnið hjá bygningum koma til sjóndar alt eftir vinklinum á myndini. Heiderich gevur sær far um snið, horn, formar, og litir, sum fólk oftast bert kveita at í gerandisdegnum.
Myndirnar hjá honum kunnu sigast at vera minimalistisk, urban, menniskjatóm landsløg, oftast av Berlin. Hann tekur bæði grátónaðar myndir, og litríkar, mynstrutar myndir.


text:
Freistin at senda inn tilfar til átjanda nummarið av Vencli er 1. august. Hvør kann senda inn tilfar til Vencil?
Jú.
Øll kunnu senda inn tilfar til Vencil, og tað kann gerast alt árið runt. Lýst verður á heimasíðuni við tíðarfreistini, sum vanliga er 1. august.
Treytirnar fyri upptøku er, at talan er um skaldskap á bundnum ella óbundnum máli, uppíroknað essays, ella stutt ummæli av nýggjari føroyskum skaldskapi, og at tað er væl og virðiliga arbeitt ígjøgnum og stórt sæð liðugt, áðrenn tað verður sent okkum.
Teksturin, sum verður sendur inn skal verða sendur teldutøkur til vencil@vencil.fo.
Vit geva síðani boð um, hvat kann gerast við tekstin, og um hann kemur við ella ikki.
Vinaliga
AÓD og OMR


text:
Sjálvstæðisflokkurin er framvegis støtsti flokkur í Íslandi, men nú við 16 tinglimum í mun til teir 21, sum flokkurin hevði undan valinum í gjár. Sjálvstæðisflokkurin fekk 25,25 prosent av atkvøðunum, ein afturgongd á 3,75 prosent.
Vinstrigrøni er næststórstur. Flokkurin evur nú 11 tinglimi í mun til 10 eftir valið í fjør.
Piratarnir mistu fýra av sínum 10 tinglimur, meðan Framsóknarflokkurin varðveittu sínar 8 tinglimir. Miðflokkurin er nýggjur á í Altinginum. Hann fekk sjey tinglimir í gjár.
201.777 íslendingar vóru á vali. Tað er ein vallutøka upp á 81,21 prosent.
Kelda: RUV


text:
Kristianna Winther Poulsen hevur svarað!
Her upp undir løgtingsvalið 2015 hevur Gudloysi sent spurningar út til øll okkara valevni, fyri at finna útav hvønn hugburð tey hava til mál, ið hava við trúarfrælsi og sekularisering at gera. Soleiðis hevur Kristianna Winther Poulsen (Javnaðarflokkurin) svarað.
(Um fólkaskúlalógina) Tað er í lagi við kristni – og so í framhaldsdeild læra tey um aðrar religiónir.
(Um fosturtøkulógina) Hetta má gerast við góðari ráðgeving
(Um fólkakirkjuna) Vit hava trúarfrælsi í FØ.
(Um samgongu við Miðflokkin) Floksformaðurin avger, hvørjum vit fara í samgongu við.
Merki: løgtingsvalið 2015


text:
VEKS er eitt sjálvstøðugt kommunalt samstarv
Í sambandi við at eldraøkið frá 1. januar 2015 er flutt frá Almannamálaráðnum til kommunurnar at umsita, er samtykt við lóg, hvørjar kommunur skulu samstarva, so eindirnar eru nóg stórar og sterkar til at lyfta hetta stóra og týdningarmikla økið.
Fyri Norðurstreymoy og Norðureysturoy er tað galdandi, at Vestmanna, Eiði, Kvívík og Sundalagið skulu samstarva um eldraøkið. Kommunurnar hava í hesum sambandi stovnað samstarvið VEKS, ið er uppkallað eftir teimum fýra kommununum.
Leinkjur til “Løgtingslóg um kommunalt samstarv” við tilhoyrandi kunngerðum kunnu heintast her niðanfyri:
- Løgtingsmál nr. 19/2014: Løgtingslóg um heimatænastu, eldrarøkt v.m.
- Løgtingsmál nr. 20/2014: Løgtingslóg um kommunalt samstarv um heimatænastu, eldrarøkt v.m.
- Kunngerð um heimatænastu og gjald fyri heimatænastu, eldrarøkt o.a.
- Kunngerð um broyting í kunngerð um stuðulsfólk til persónar við serligum tørvi ið búgva heima
- Kunngerð um umsiting av samsýning fyri ansing av eldri og óhjálpnum persónum


text:
Meksiko er fjølbroytt land, og einaferð vóru stórar og framkomnar mentanir í landinum, t.d. maya- og astekmentanin. Tá ið spaniamenn komu hagar í fyrru helvt í 16. øld, týndu teir hesi gomlu ríki og ráddu í landinum, til tað tók loysing frá Spania í 1821. Enn liva indiánsk fólkasløg í Meksiko, men mesta fólkið er mestitsar - fólk ættað frá sponsku niðursetufólkunum og indiánum. Um helvtin av fólkinum er undir 19 ár, og fólkið fjølgast ógvuliga skjótt. Tað hevur við sær, at ov nógv fólk verður í býunum. Avmarkað dyrkilendi er í Meksiko, og landið er ikki ført fyri at útvega nóg mikið av mati til alt fólkið.
Um 20 milliónir fólk búgva í Meksikobýi, sum er ímillum størstu býir í heiminum. Men nógva fólkið og tað, at býurin er høgt uppi og ímillum fjøll, ger, at roykur frá bilum og verksmiðjum verður liggjandi yvir býnum og dálkar luftina. Meksikobýur er ovfólkaður, og har er eisini stórur vandi fyri jarðskjálvta. Í 1985 oyðilegði harður jarðskjálvti miðbýin; 10.000 fólk doyðu. Kendasta gøtan í Meksikobýi er breiða Paseo de la Reforma við høgum húsum, kaffistovum og sjónleikarhúsum.
Landslagið í Meksiko er fjølbroytt. Fyri norðan eru víðar oyðimerkur, í miðjum landi fjøll við kava á og stórur háslætti og tropiskur regnskógur fyri sunnan. Í Sonoran-oyðimørkini, sum gongur norður í USA veksur stórvaksin saguarokaktus, og her eru vandamikil dýr, sum til dømis glintormar og sporðdrekar.
Ferðamannavinnan er ein av størstu inntøkukeldunum í Meksiko. Fólk koma úr øllum heiminum at síggja Chichén Itzá, Tenochtitlán, Palenque og aðrar býir úr gomlum døgum, sum blómaðu í Mayaríkinum og Astekaríkinum. Heiti sjógvurin og stóru sandstrendurnar í frítíðarbýunum Acapulco og Cancun draga eisini mong ferðafólk til sín.
Tætt sunnan fyri markið móti USA eru einar 2.000 verksmiðjur, kallaðar maquiladoras. Her verða bilar, teldur, skógvar og aðrar hálvlidnar vørur savnaðar og gjørdar lidnar, næstan alt verður flutt út.
Málið, søgan og mentanin í Miðamerika og Suðuramerika hava sum heild røtur aftur í hjálandatíðina. Til 1492, tá ið Kristoffur Kolumbus kom til Bahamaoyggjar, búðu bara indiánar í hesum parti í heiminum. Men eftir tað fóru fólk úr Spania og Portugal at búseta seg har í stórum tali, og nógvir afrikanar vórðu fluttir hagar úr Afrika sum trælir, helst til Karibia og Brasil. Í Karibia settu eisini mangir onglendingar, fraklendingar og niðurlendingar búgv. Tí er fólkið í hesum heimsparti nógv blandað. Spanskt er vanligasta málið í meginlandinum, saman við portugisiskum í Brasil. Í Karibia eru enskt og franskt vanligari, og í Surinam er almenna málið niðurlenskt.
Fyrst í 16. øld fóru Spania og Portugal at taka sær hjálond í Miðamerika og Suðuramerika. Bæði londini sendu eisini trúboðarar at umvenda upprunafólkið til katólska trúgv. Spania tók stórar partar av meginlandinum, men Brasil, sum Portugal legði undir seg, gjørdist størsta landið og sterkast búskaparliga. Enn á døgum eru flestir suðuramerikanarar katolikkar.
Indiánarnir, ið kunnu lesa søgu sína aftur til indiánsk fólkasløg, sum búðu í Miðamerika og Suðuramerika, áðrenn niðursetufólkini úr Evropa komu hagar, eru nú bara 2% av fólkinum. Næststørsti fólkabólkurin eru fólk ættað frá afrikonsku trælunum, tey flestu búgva í Brasil og í Karibia. Í næstan øllum londum á meginlandinum eru fólk, sum eru blandað við indiánar og evropear, í meiriluta. Tey verða kallað mestitsar.
Sløk hundrað ár eftir, at spaniamenn komu til Suðuramerika, vóru 90% av indiánska fólkinum deyð. Høvuðsatvoldin var sjúkur, ið evropearar bóru við sær, til dømis pokur og meslingar. Indiánarnir høvdu ikki íborið mótstøðuføri ímóti hesum sjúkum, og teir flestu, ið vórðu smittaðir, doyðu. Nú á døgum eru indiánarnir í minniluta allastaðni uttan í Guatemala, har mangir mayaindiánar enn búgva í hálendinum, og á Andesháslættanum í Bolivia, har eftirkomarar inkafólksins búgva.
Flestu lond í Miðamerika og Suðuramerika hava ovurstóra uttanlandsskuld. Brasil er eitt av hesum londum, men skuldin er lutfalsliga lítil borin saman við inntøkurnar. Nikaragua skyldar nógv minni, men skuldin er átta ferðir so stór sum tjóðarinntøkan.
Í 20. øld vaks fólktalið nógv í heimspartinum, helst í Brasil og londunum fyri norðan. Men í flestu londunum lækkar burðartalið nú. Men av tí at stórur partur av fólkinum eru ungfólk, og at fleiri børn koma undan, av tí at heilsuviðurskiftini batna, veksur fólkatalið alsamt. Í 1990-árunum vaks fólkatalið í Mið-og Suðuramerika við uml. 80 milliónum.
Næstan tríggir av fyra suðuramerikanarum búgva í býum. Í summum londum, m.a. Kili og Uruguai, býr ein triðingur av fólkinum í høvuðsstaðnum. Mong hava verið noydd ay rýma av bygdini undan fátækadømi og arbeiðsloysi og búgva nú í ovfólkaðum, skirvisligum býlingum, sum vaksa skjótt í útryðjunum á stórbýunum.
Á øllum meginlandinum eru ovurstórir garðar, ið hava ógvuliga stór seyða- og neytafylgi og stórar lundir við sukurrørum og bananum. Útlendsk feløg ella nakrar fáar, ovurríkar familjur eiga hesar stórgarðar. Tó er øðrvísi í Kuba, har eigur stjórnin stórgarðarnar.
Flestu bøndur í hesum heimsparti eiga so lítið av jørð, at teir valla kunnu breyðføða fleiri enn tvey, trý fólk. Teir velta ein lítlanjarðarteig, og hava nøkur fá húsdýr, t.d. hønur og svín. Av tí at garðurin kann ikki føða alt húskið, mega nøkur teirra flyta heiman at fáa sær arbeiði
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Meksikobýur
Vídd: 1.958.200 km2
Fólkatal: 112.468.855
Alment mál:
spanskt
Átrúnaður:
kristindómur 95%, aðrir 5%
Stýrsilag:
Fólkaræði, fleirflokkastýri
Gjaldoyra: meksikanskur peso (MXN)


text:
Tíðindaskriv frá Vørn - Uppboðssøla av fiskirættindum
14-07-2017 - 10:34 - Jóanis Nielsen
Uppboðssøla av fiskirættindum
Fyrsta “afturlatna” uppboðssølan av fiskirættindum verður hósdagin 24. august 2017.
Rættindini, ið seld verða, fevna um hesi fiskasløg og nøgd:
· Makrelur: 5.447 tons
· Botnfiskur: 1.107 tons (Russiski parturin í Barentshavinum)
· Botnfiskur: 614 tons (Norski parturin í Barentshavinum)
Ávís feløg og persónar, ið ætla at bjóða upp á rættindi á uppboðssølu, skulu lata Vørn hóskandi skjalprógv í seinasta lagi 3 vikur, áðrenn uppboðssølan verður hildin, ella boð skulu latast inn. Talan er um eigara av fiskifari undir føroyskum flaggi, uttan veiðiloyvi, at fiska við ávísa fiskifarinum ella føroyskt partafelag ella smápartafelag, ið skjalprógvar avtalu um, at ávíst fiskifar undir føroyskum flaggi fiskar keyptu kvotuna.
Formligu ásetingarnar um uppboðssøluna eru ásettar í kunngerð nr. 101 frá 12. juli 2017.
Nærri upplýsingar og reglugerð fyri uppboðssøluna fáast frá Vørn: www.vorn.fo


text:
Á tíðindafundi í FSF-húsinum mánamorgunin setti Lars Olsen, landsliðsvenjari, nøvn á teir 22 spælararnar, ið eru úttiknir til HM-undankappingardystirnar ímóti Portugal og Andorra.
Hósdagin 31. august klokkan 19.45 spæla Portugal og Føroyar á Estadio do Bessa í Porto, og tríggjar dagar seinni, sunnudagin 3. september klokkan 17.00 skal føroyska liðið royna seg ímóti Andorra á Tórsvølli.
Allir ið hava fingið landsliðsboð eru hesir:
Símun Rógvi Hansen, NSÍ
Hørður Askham, KÍ
Teitur M. Gestsson, Ári Mohr Jónsson, HB
Atli Gregersen, Fróði Benjaminsen og Sølvi Vatnhamar, Víkingur
Pól Jóhannus Justinussen, Karl Løkin og Klæmint A. Olsen, NSÍ
Eli Falkvard Nielsen, Róaldur Jakobsen, Patrik Johannesen og Odmar Færø, B36
Gunnar Nielsen, FH Hafnarfjørður (ÍS)
Jónas Tór Næs, ÍBV (ÍS)
Kaj Leo í Bartalsstovu, ÍBV (ÍS)
Rene Shaki Joensen, Grindavík (ÍS)
Jóan Símun Edmundsson, OB (DK)
Viljormur Davidsen, Vejle BK (DK)
Rógvi Baldvinsson, Bryne FK (NOR)
Gilli R. Sørensen, SK Brann (NOR)
Vit fegnast um at Teitur og Ári hava fingið landsliðsboð. Eisini er hugaligt at notera sær, at René Shaki og Gunnar Nielsen eisini eru fastir fúsir á landsliðið okkara.
Spennandi verður at síggja hvussu vit fara at klára okkum í hesum tveimum so ymisku dystunum og ynskja øllum bestu eydnu við komandi uppgávunum.
Mynd og heimildari: fsf.fo


text:
Smápartafelagið Eldborg Fisk byrjaði fyri mongum árum síðani og hevur líka síðani felagið varð stovna í 1994 arbeitt við at útvega fyrstafloks fisk til føroyingar sum heild. Oftani bert nevndur “suðuroyingurin”, tá lýst verður í Útvarpinum, so flestu fólk kenna ivaleyst mannin handan fyritøkuna, Óla Johansen.
Hóast Eldborg Fisk var stovnað í 1994, arbeiddi Óli longu við at selja kalva og hemara til útflutnings frá 1992.
Virksemið fyrigongur nú á Sjógøtu 137 á Tvøroyri, har eigarin húsast í kjallaranum í egnu sethúsunum hjá sær.Her hevur hann eit løgiltut virki á serða høgum støði sum regluliga er undir eftirltið ,og hvar hann dag inn og dag út virka fiskin, sum er kendur fyri sína høgu góðsku.
Fiskurin verður keyptur á Fiskimarknaður Føroya og útilokandi línu fiskur, sum siðani verður virkaður av upplagstum fiskimonnum sum eru millum 60-79 ár sostatt av serfrøðingum og av tí, at talan er um eitt minni virki, so er tað altíð nýggj framleiðsla.
Eldborg Fisk er eisini kend býarmynd í Havnargøtum, har bilurin við fiskinum nærum hvønn einasta fríggjadag stendur og Óli stendur og selur fiskin til tey vitjandi. Hetta virksemið byrjaði í 1998 og hevur hann síðan verið í Tórshavn nærum hvønn fríggjadag.


text:
Sverri Egholm
10.10.2017 - 20:51
Tíðindi > Lóg & Landaskil > Løgregla
- Sum løgtingslimur fari eg sjálvandi at heita á Føroya Løgting um at taka órinið frá mær í hesum máli, so eg kann taka fulla rættarliga ábyrgd og revsing á meg samsvarandi ferðslulógini.
Tað skrivar Pauli Trond Petersen, løgtingslimur fyri Tjóðveldi og borgarstjóri í Vestmanna kommunu á Facebook í kvøld.
Hann var um vikuskiftið tikin fyri rúsdrekkakoyring eftir at hann hevði verið í 70 ára føðingardegi. Pauli Trond Petersen skrivar í kvøld, at hann hevði verið í 70 ára føðingardegi og hevði drukkið nakrar øl.
- Tá kvøldið var komið at enda, valdi eg tíverri at seta meg handan rattið í bili mínum og koyrdi heim til mín sjálvs. Eg veit væl, at tað ongantíð er rætt at koyra bil ella onnur akfør, eftir at ein hevur smakkað sær á. Tað finst als eingin góð umbering fyri slíkum atburði, og tí fari eg heldur ikki at royna at umbera meg ella skeivu avgerð mína.
- Síðani fari eg framhaldandi at brúka alla orku mína til á best gjørligan hátt at tæna vestmenningum sum borgarstjóri og Føroya fólki sum løgtingslimur – eins og eg eisini havi roynt at gjørt tað, síðani veljararnir fyrstu ferð sýndu mær sítt stóra álit, skrivar Pauli Trond Petersen á Facebook.
Løgtingslimir eru serliga vardir fyri dómsvaldinum, og tí skal løgtingið samtykkja at taka immunitetin ella órinið frá løgtingsliminum, skal hann revsast.
Les eisini: Løgtingslimur og borgarstjóri tikin fyri promillukoyring


text:
Tíðindaskriv
11.10.2017 - 07:03
Mentan > Mentan > Konsertir
Íslendskir kórsangarar av Norðlandinum koma hendan vegin at syngja fyri føroyingum um vikuskiftið. Blandaða kórið Sálubót fer at syngja í tveimum kirkjum, í Miðvágs kirkju leygarkvøldið og í Havnar kirkju sunnudagin.
Vágakórið undir leiðslu av Sámali Matras Kristiansen verður eisini við á konsertini í Miðvágs kirkju, har bæði føroyskir og íslendskir sangir eru á skránni.
Sangfelagið Sálubót er blandað kór av Norðlandininum. Kórið byrjaði í 1993. Sangararnir eru um 40 í tali í aldrinum 40 til 60 ár og spjadd um alt Norðurlandið. Mong teirra ferðast langa leið til sangvenjingar í Stórtjarnarskóla nakað sunnanfyri Akureyri.
Kórið hevur er ein týðandi, savnandi miðdepil fyri allan landspartin Akureyri, Húsavík og Mývatn.
Kórleiðarin Jaan Alavare er estlendingur borin í heim 1969, har hann er uppvaksin og hevur fingið sína tónleikaútbúgving. 19 ára gamal varð hann útbúgvin violinsolistur, tónleikalærari og pianistur.
1998 varð Jaan Alvare settur sum musikkskúlastjóri fyri allan landslutin. Samstundis átók hann sær starvið sum kórleiðari og pianistur hjá Sangfelagnum Sálubót.
Sálubót syngur regluliga í þorgeirskirkju, men hevur eisini konsertir í øðrum býum og kommunum um alt Ísland.
Í 2000 var Sálubót sína fyrstu uttanlandsferð. Leiðin gekk til Estlands, heimstað kórleiðarans. Síðan hava tey vitjað Slovenia og Italia. Og nú eru Føroyar ferðarmálið.


text:
Rithøvundurin Carl Jóhan Jensen 60 ár
Leygardagin 2. desember verður rithøvundurin Carl Jóhan Jensen 60 ár.
Kalpana vardi ph.d. seinasta fríggjadag
Kalpana Vijayavarathan vardi ph.d.-ritgerð sína frammanfyri eini fittari fjøld av fólki í høllini á Námsvísindadeildini á Fróðskaparsetri Føroya.
Almenn framløga av gransking í dagstovnaleiðslu
Týsdagin 21. november kl. 15 er almenn framløga á Námsvísindadeildini á Frælsinum 20 á Fróðskaparsetrinum av granskingarverkætlanini “Námsfrøðilig...
Ph.d.-verja hjá Kalpanu Vijayavarathan
Fríggjadagin 17. november fer Kalpana Vijayavarathan at verja ph.d.-ritgerð sína í Auluni á Námsvísindadeildini.
Maðurin anno 2017 á Altjóða Mannfólkadegnum 19. november
Javnstøðunevndin skipar saman við Norðurlandahúsinum og Fróðskaparsetrinum fyri einum VITSKU-tiltaki við kynsgranskarunum Kenneth Reinicke og Firouz...
Norðurlendsk skeið fyri læraralesandi
Norðurlendsku perlurnar eru partur av norðurlendska málsamstarvinum, sum serliga hevur til endamáls at fremja grannamáls- og mentanarfatan, serliga...
Skeið í íslendskum
Hesa vikuna og komandi er samskipað skeið fyri lesandi á Føroyamálsdeildini og Námsvísindadeildini í íslendskum.
Seturstokið aftur á ferð – hesaferð í skúlum í Havn
Fyri góðari viku síðan vóru lesandi á læraraútbúgvingini í Hoyvíkar skúla og Gula skúla og høvdu verkstovur í náttúru & tøkni, alis- & evnafrøði og...
Tveir námslektarar settir á Námsvísindadeildini
Rúna í Skála og Lydia Didriksen eru frá 1. januar 2018 settar í námslektarastørv á Námsvísindadeildini, ávikavist í almennari námsfrøði og í...


text:
Nøgdin av rúsevni, sum TAKS hevur afturhildið higartil í ár, er longu nógv størri enn alt árið í fjør. Fyrstu fimm mánaðirnar av 2017 eru funnin 19 kilo av hassji – meiri enn tríggjar ferðir so nógv sum í 2016, tá ið hald var lagt á seks kilo, upplýsir TAKS á heimasíðu síni.
Tollarar hava eisini lagt hald á hørð rúsevnir sum MDMA og kokain, men talan er um smærri nøgdir.
– Hóast vit gleðast um, at vit eru við til at tálma rúsevnasøluni og skaðunum, sum hon ger á føroyska samfelagið, so er tað ræðandi, at nøgdin av rúsevni, sum vit leggja hald á, veksur so nógv, sigur Eyðun Mørkøre, stóri á TAKS.
Smuglarar finna alsamt nýggjar vegir at føra rúsevni til Føroya, og avbjóðingin at hava eftirlit við smuglingini veksur. Eyðun Mørkøre vísir tó á, at við fakligari dagføring, samstarvi og dugnaligum starvsfólki megnar TAKS at fylgja við gongdini, og stovnurin hevur eisini tætt samband við tollmyndugleikar í grannalondum.
– Tað er ilt at siga, hvussu nógv rúsevni kemur til Føroya, men eg haldi, at vaksandi tølini vísa, hvussu umráðandi tað er at hava eitt gott eftirlit, sigur Eyðun Mørkøre.
Kelda: taks.fo


text:
I.R. Lastvognar yvirtaka ruskinnsavningina í Havn. Tað upplýsir Tórshavnar kommuna.
Jón Thomasen spf. hevur tikið sær av ruskinnsavningini hjá Tórshavnar kommunu seinnu árini. Tann sáttmálin gongur út 31. mars 2017 og kann ikki leingjast, tí hann longu er longdur í tvey ár frammanundan.
Ruskinnsavningin varð tí boðin út, og tveir umsøkjarar vóru góðkendir at bjóða, Jon Thomasen og I.R. Lastvognar. Í apríl komu tilboðini inn, og I.R. Lastvognar hevði lægsta tilboðið.
Sostatt yvirtekur felagið I.R. Lastvognar ruskinnsavningina í Havn frá 1. apríl komandi ár at rokna.
Smáar broytingar verða gjørdar í skipanini í hesum sambandi, eitt nú verður skipað fyri pappírsinnsanving frá húsarhaldum í Nólsoy, og serlig átøk verða gjørd at forða fyri at rotta sleppur út í Nólsoynna og út í Hest, svarandi til galdandi Ransar-sáttmála.
Rasmus Rasmussen stjóri í I.R. Lastvognum og Heðin Mortensen borgarstjóri skrivaðu undir sáttmála í dag. Mynd torshavn.fo


text:
Fyri okkara ungu svimjarar Biritu Debes úr Flot og Magnus Jákupsson úr Havnar Svimjifelag er Fina/Arena Swimming World Cup stevnan liðug á hesum sinnið. Tey hava bæði svomið tvær kappingar í morgun. Besta úrslitið, var føroyskt met til Biritu Debes í 50 firvaldasvimjing. Seinasta kappinga á hesum sinnið verður seinrapartin kl. 14:40 tá ið Pál skal svimja finalu í 1500 frísvimjing.
Sum í gjár var Magnus Jákupsson fyrsti føroyski svimjari í hylinum, hann svam 100 firvaldasvimjing, tíðin gjørdist 0:56:75, millumtíðin á 50 metrum var 25.28. Hetta var ein betring av bestutíðini hjá Magnus, við 1 sekundi og 70 hundraðpartum og bert 43 hundraðpartar frá føroyska metinum hjá Páli Joensen. Magnus svam eisini 200 ryggsvimjing og fekk hann tíðina 2:05.85, ið er 86 hundraðpartar frá føroyska metinum ið hann sjálvur eigur. Splitt-tíðirnar vóru: 29.05 – 31.91 – 32.83 – 32.06.
Fyrsta kappingin hjá Biritu Debes var 100 ryggsvimjing, tíðin hjá Biritu gjørdist 1:04.65 og er hetta 1 sekund og 40 hundraðpartar spakuligari enn føroyska metið hjá henni, ið hon setti til landsdystin í Íslandi í oktober. Tíðin uppá 50 metrum var 0:30.98. Úr stokkhólmi verður sagt, at henda kappingin gekk illa hjá Biritu. Betri lá fyri hjá henni í seinastu kapping, ið var svomin í morgun. Hon svam 50 firvald upp á tíðina 0:29.08, og er hetta nýtt føroysk met. Tíðin er 3 hundraðpartar betri enn føroyska metið hjá Shailu millum Garðarnar, Shaila vann gull á oyggjaleikunum á Álandi við tíðini 0:29.11. Við hesu tíð kláraði Birita eisini kravtíðina til Oyggjaleikir á Isle of Wight, komandi ár.
Seinasta kappingin á hesum sinnið er seinrapartin í dag klokkan 14:40 føroyska tíð. Tá verður beinleiðis finalan í 1500 metra frísvimjing svomin, og Pál er millum favorittarnar. Franski Evropameistarin Sèbastien Rouault liggur á geil 4 aog Pál á geil 5. Teir báðir eru einastu luttakarir, ið eru tilmeldaðir við eini tíð undir 15 minuttir.
Finalan verður víst beinleiðis í Kringvarpinum, ið byrjar at senda sunnudagin kl. 14:30, umframt at til ber at fylgja við tíðum og øðrum á www.svimjing.com/live.
Vegna Svimjisamband Føroya
Jon Hestoy


text:
Løgtingið hevur í fimm tímar í dag viðgjørt uppskotið um fiskidagar komandi ár. Uppskotið er nú beint í vinnunevndina, haðani tað kemur aftur í løgtingið 12. august. 15. august verður so onnur viðgerð í løgtinginum.
Kjakið við fyrstu viðgerð í dag var lívligt og vísti eisini á ta gjógv, sum er millum partarnar á løgtinginum. Stríðið stendur enn sum áður millum vinnu og vísind, men hóast ivasamar røddir er líkt til, at samgongan fer at semjast um høvuðspartarnar í uppskotinum. Hinvegin tykist greitt, at serliga Fólkaflokkurin og stórur partur av andstøðuni verður ímóti.
Í uppskotinum stendur, at fiskidagarnir verða skornir 30 prosent hjá línuskipum, trolbátum og útróðrarbátum. Tó verða 15 prosent av skerdu fiskidøgunum sett í ein buffara, sum verður lutaður teimum, sum hava brúkt allar sínar dagar.
Høgni Hoydal, landsstýrismaður við fiskivinnumálum, tók samanum viðgerðina og segði seg hóast alt hóma eina semju um, at tað er neyðugt at verja fiskastovnarnar við Føroyar. Tað hevur týdning at ansa eftir ikki at fiska stovnarnar niður, so hvørt teir eru um at koma fyri seg aftur, segði landsstýrismaðurin. Haraftrat helt hann seg hoyra frá orðaskiftinum, at ávís semja er um, at óbrúktir fiskidagar verða tiknir úr skipanini, tó so at tey í vinnuni kunnu klára seg.
Í vinnunevndini kunnu tillagingar ávísar tillagingar gerast, áðrenn uppskotið kemur aftur til aðru viðgerð í løgtinginum, sum altso verður 15. august. Nýtt fiskiár byrjar 1. september, og fyri ta tíð skal løgtingið hava samtykt lóg um fiskidagar.


text:
www.vh.fo
Tal á útbúgvingum: 4, umframt skiparaútbúgving sum aspirantur
Næmingar: 200
Lærarar: 37 (heruppi í parttíðarsett og skeiðslærarar bæði til innanhýsis lesandi og uttanhýsis skeiðsluttakarar)
Vinnuháskúlin fevnir um sjómansskúla, maskinmeistaraskúla, brandskúla og skeiðsdeild.
Føroyingar hava altíð verið eitt siglandi fólk, og tí eru maritimu útbúgvingarnar eisini millum elstu útbúgvingar í Føroyum. Afturi í 1893 byrjaði sjómansskúli í Føroyum, og í 1912
vóru fyrstu motorpassaraskeiðini hildin.
Menningin innan yvirmannaútbúgvingar hevur verið stór, og tí er tað fult í samsvari við altjóða gongdina, at hesar útbúgvingar nú eru á einum og sama stað, samstundis sum
hetta tryggjar næmingunum bestu umstøður.
Gongdin innan yvirmannaútbúgvingar er alsamt meira tann, at tað ber til at fáa fleiri útbúgvingar á sama skúla, og hesum leggur Vinnuháskúlin seg eisini eftir.
Postboks 104
FO 110 Tórshavn
Tlf. 360250
info@vh.fo


text:
16. mai 2017Nr. 61
Kunngerð um tilgerð og útgerð hjá akførum
(Útgerðarkunngerðin)
Við heimild í § 3, § 10, stk. 1, § 35 b, stk. 1 og 2, § 35 c, stk. 1, 2 og 4, § 39, stk. 3 og § 58 a, stk. 1 og 5 í løgtingslógarkunngerð nr. 14 frá 2. mars 1988 um ferðslu, sum seinast broytt við løgtingslóg nr. 54 frá 12. mai 2015, verður ásett:
Kapittul 1
Reglur fyri øll akfør
§ 1. Øll akfør skulu vera tilgjørd og hildin í slíkum standi, at tey kunnu verða nýtt uttan vanda ella ónáðir fyri onnur og uttan at skaða vegirnar.
§ 2. Øll akfør skulu vera soleiðis tilgjørd, at førarin kann nýta tey ymisku tólini í akfarinum uttan at hansara ansni fyri ferðsluni annars verður órógvað.
§ 3. Øll akfør skulu vera soleiðis tilgjørd, at tey ikki geva óneyðugan royk og larm.
Kapittul 2
Bilar
§ 4. Bilur skal vera tilgjørdur soleiðis, at
1) førarin hevur neyðuga útsýnið frameftir og til síðurnar,
2) í minsta lagi 20 prosent av loyvdu heildarvektini liggur á stýrihjólunum,
3) bilurin innan er tilgjørdur soleiðis, at hann ikki er til óneyðugan vanda fyri førara og ferðafólk, og
4) útstandandi partarnir á bilinum ikki eru til óneyðugan vanda fyri onnur ferðandi.
§ 5. Bilur skal hava:
1) Tilskilan av merki, flokki og skrokknummari.
2) Róður, sum bilurin kann verða stýrdur við lætt, trygt og skjótt.
3) Ferðmátara.
4) Fjaðring á øllum hjólum.
5) Dekk á øllum hjólum við mynsturdýpd í minsta lagi 1,6 mm á bili til í mesta lagi nýggju persónar og bili við loyvdari heildarvekt uppá í mesta lagi 3.500 kg. Á øðrum bilum skal mynsturdýpdin vera í minsta lagi 1 mm.
6) Skermar yvir øll hjól.
7) Bremsu, ið virkar á øll hjól og sum við allari ferð og tyngd kann bremsa bilinum á ein tryggan, skjótan og virknan hátt.
8) Parkeringsbremsu, ið virkar á hjólini á í minsta lagi einum ási, og sum kann halda bilinum steðgaðum í brekku.
9) Neyðbremsu, ið kann bremsa bilinum á tryggan og virknan hátt. Neyðbremsan kann vera parkeringsbremsan á bilinum, um hendan lýkur treytirnar um neyðbremsu, ella vera bremsan á biinum, um hendan er soleiðis háttað, at reglurnar um neyðbremsu eru loknar, sjálvt um brek kemur á bremsuna.
10) Spegl, ið geva føraranum neyðuga útsýnið aftureftir og á skák aftureftir.
11) Ljóðdoyvara í útstoytingarskipanini.
12) Floytu við støðugum tóna.
Stk. 2. Um eginvektin fer upp um 400 kg skal bilurin hava bakkigear ella annan útbúnað at bakka við.
Stk. 3. Í einum persónbili til í mesta lagi nýggju persónar skulu róður og róðursleggur vera tryggjað fyri samanstoyti.
Stk. 4. Bilur, ið verður nýttur at draga viðfest akfar, skal hava koplingarskipan.
§ 6. Framrúturin skal vera av lamineraðum glasi, meðan aðrir rútar skulu vera av lamineraðum ella herdum glasi ella av brotpettatryggjaðum klárum plasttilfari. Til at halda framrútin reinan skulu uttan vera sjálvvirkandi rútastrúkarar og rútavaskarar.
§ 7. Persónbilur til í mesta lagi nýggju persónar og vørubilur, hvørs loyvda heildarvekt ikki fer upp um 3.500 kg skal hava trygdarsela á øllum sitiplássum. Selarnir skulu vera DS-, E ella e-merktir trífestisselar. Har tað er trupult ella ógjørligt at festa tílíkar selar, kunnu hesir vera mjadnaselar. Festini á trygdarselunum skulu í styrki samsvara eginleikunum hjá trygdarselunum.
§ 8. Persónbilur til í mesta lagi nýggju persónar og vørubilur, hvørs loyvda heildarvekt ikki fer upp um 3.000 kg, skal hava mekaniska tjóvarítrygging.
Stk. 2. Persónbilur til í mesta lagi nýggju persónar og vørubilur skal hava stoytdoyvara við øll hjól. Lastbilur skal hava stoytdoyvara við framhjólini.
Stk. 3. Lokaður vøru- ella lastbilur skal vera avskildraður millum førararúmið og vørurúmið. Ongin persónur kann vera millum forsetrið og avskildringina ella í lokaða vørurúminum. Lastbilur við heildarvekt omanfyri 8.000 kg, kann tó hava eina eyka seturrekkju aftan fyri førarasetrið, um bilurin er tilgjørdur til tess.
§ 9. Ein bilur skal hava lyktir og endurskin eftir hesum reglum:
1) Tvær hvítar ella gulligar nærljóslyktir, ið venda frameftir, E- ella e-merktar, við assymmetriskum ljósi ella, sum eru DOT-merktar og, sum uttan at blinda, kunnu lýsa upp vegin í minsta lagi 30 metrar, og tvær, fýra ella seks hvítar ella gulligar fjarljóslyktir, ið venda frameftir, sum kunnu lýsa upp vegin í minsta lagi 100 metrar, sum eru settar til eina eftirlitslampu við føraraplássið, og sum skulu vera íbundnar soleiðis, at í mesta lagi fýra fjarljóslyktir kunnu vera tendraðar samstundis.
2) Tvær hvítar støðulyktir, ið venda frameftir, og tvær ella fýra reyðar lyktir, ið venda aftureftir, sum allar týðiliga síggjast í minsta lagi 300 metrar uttan at blinda. Støðulyktir, ið eru bygdar saman við gulligum nær- ella fjarljóslyktum, kunnu hava henda lit. Bilur, hvørs loyvda heildarvekt fer upp um 3.500 kg, kann hava 6 reyðar lyktir, ið venda aftureftir.
3) Í minsta lagi eina hvíta lykt, ið kann lýsa á ta aftaru nummarplátuna soleiðis, at hon kann verða lisin í minsta lagi 20 m frástøðu.
4) Í minsta lagi tvær og í mesta lagi 4 reyðar steðgilyktir, ið venda aftureftir, og sum hava eina munandi størri ljósstyrki enn baklyktin. Persónbilur, hvørs loyvda heildarvekt ikki fer upp um 3.500 kg skal hava tríggjar reyðar steðgilyktir.
5) Skaðablunk, ið er kravdu leiðvísandi blunklyktirnar ella aðrar lyktir við samsvarandi eginleikum, og sum eru settar til soleiðis, at tær allar blunka samstundis.
6) Makað tal av reyðum endurskinum, ið venda aftureftir, og eru E-, e- ella DOT-merkt, og sum ikki eru tríhyrnt.
7) Eina leiðvísandi gula blunklykt framman í hvørjari síðu, eina á síðuni og eina aftan í hvørjari síðu. Leiðvísandi blunklyktirnar skulu blunka í minsta lagi 60 í mesta lagi 120 ferðir um minuttin og skulu vera settar til eina eftirlitsskipan við føraraplássið.
Stk. 2. Bilur, sum er yvir 6 m langur, ella sum er góðkendur at vera partur av einum bilarað, skal á báðum síðum hava gul endurskin og gular lyktir, ið týðiliga síggjast í minsta lagi 300 m uttan at blinda.
Stk. 3. Bilur, sum er meira enn 2,10 m breiður, skal hava tvær hvítar frámerkislyktir, ið venda frameftir, og tvær reyðar frámerkislyktir, ið venda aftureftir, sum tíðiliga síggjast í minsta lagi 300 m uttan at blinda.
Stk. 4. Bilur við framstandandi kranabjálka ella líknandi skal hava serligt frámerki.
Stk. 5. Lastbilur og liðbussur skulu vera útgjørdir við endurskinsplanka.
§ 10. Støðulyktirnar, baklyktirnar, nummarplátulyktirnar, frámerkislyktirnar og møguligu gulu síðufrámerkislyktirnar á einum bili skulu ikki kunna verða sløktar, tá ið nær- ella fjarljóslyktirnar ella tokuframlyktirnar eru tendraðar.
§ 11. Bilur kann hava hesar lyktir og endurskin:
1) Tvær hvítar ella gulligar tokulyktir, ið venda frameftir, settar á soleiðis, at tær ikki blinda.
2) Eina ella tvær hvítar bakkilyktir, ið venda aftureftir, og sum bara kunnu lýsa, tá ið bilurin er í bakkgeari.
3) Eina ella tvær reyðar tokulyktir, ið venda aftureftir, og sum bara kunnu verða tendraðar tá fjar-, nær- ella tokuframlyktirnar eru tendraðar, og sum skulu verða settar til eina eftirlitslampu við føraraplássið.
4) Í minsta lagi tvær hvítar ella gular frámerkislyktir, ið venda frameftir, og í minsta lagi tvær reyðar frámerkislyktir, ið venda aftureftir, um so er, at bilurin er breiðari enn 1,8 m.
5) Hvít endurskin, ið venda frameftir, reyð endurskin, ið venda aftureftir, og sum ikki eru tríhyrnt, og gul endurskin, ið venda til síðurnar.
6) Eina leitilykt og eina ella tvær arbeiðslyktir við hvítum ella gulligum ljósi, ið bara kunnu verða tendraðar, tá kravdu lyktirnar á bilinum eru tendraðar.
7) Eina ella fleiri gular merkingarlyktir.
8) Eina ella fleiri gular síðufrámerkislyktir. Aftasta síðufrámerkislyktin kann tó verða reyð.
9) Tvær hvítar ella gulligar koyriljóslyktir, ið venda frameftir.
10) Tvær snarilyktir, ið venda frameftir og sum tendra á tí síðuni, ið snarað verður til.
Stk. 2. Lastbilur, smábussur og bussur kann hava tríggjar, fýra ella seks reyðar steðgilyktir, ið venda aftureftir.
Stk. 3. Lastbilur, smábussur og bussur kann á hvørjari síðu framman, hava tvær gular leiðvísandi blunklytir, í hvørjari síðu tvær gular leiðvísandi blunklyktir og á hvørjari síðu aftan, tvær ella tríggjar gular leiðvísandi blunklyktir.
Stk. 4. Bilur kann hava skelti við hvítum ella gulum ljósi yvir framrútinum.
Stk. 5. Nær- ella fjarljóslyktirnar á bili kunnu vera gjørdar sum framumkoyringartekin.
Stk. 6. Á bili, sum ikki er longri og breiðari enn ávikavist 6 m og 2 m, kunnu støðu- og baklyktirnar ella síðublunklyktirnar vera soleiðis samanbundnar, at tær kunnu verða tendraðar í einu síðuni á bilinum, hóast aðrar lyktir undantikið nummarplátulyktirnar samstundis eru tendraðar (parkeringslyktir).
§ 12. Lyktir og endurskin, ið eru eitt par, skulu vera eins og sett á bilin symmetriskt.
§ 13. Lastbilur við floksgóðkendari heildarvekt uppá 3.500 kg ella meira skal í høgru síðu umframt tað kravda síðuspeglið hava eitt víðvinkulspegl, nærøkisspegl og frontspegl, um lastbilurin hevur frambygt førarahús. Nærøkisspeglið kann tó ikki verða sett í bilin, um ikki tað kann verða fest í minsta lagi 2 metrar yvir vegnum.
Kapittul 3
Traktorar
§ 14. Traktorur skal vera tilgjørdur soleiðis, at
1) førarin hevur neyðuga útsýnið frameftir og til síðurnar, og
2) í minsta lagi 20 prosent av loyvdu heildarvektini hvílir á stýrandi hjólunum.
Stk. 2. Útstandandi partarnir á traktorinum skulu ikki vera til óneyðugan vanda fyri onnur ferðandi. Arbeiðstól, sum eru fest á traktorin verða mett sum útstandandi partar.
§ 15. Traktorur skal hava:
1) Tilskilan av merki, flokki og skrokknummari.
2) Róður, sum traktorurin kann verða stýrdur lætt, trygt og skjótt við.
3) Bremsu, ið virkar á hjólini á í minsta lagi einum ási, og sum við allari ferð og tyngd kann bremsa traktorinum á ein tryggan, skjótan og virknan hátt.
4) Parkeringsbremsu, ið virkar á hjólini á í minsta lagi einum ási ella steingir gearskipanina á traktorinum, og sum kann halda traktorinum steðgaðum í brekku.
5) Ljóðdoyvara í útstoytingarskipanini.
6) Floytu við støðugum tóna.
7) Bakkgear.
8) Koplingsskipan til viðfest akfar.
Stk. 2. Skrásettur ella góðkendur traktorur skal hava luftgummiringar á øllum hjólunum. Aðrir traktorar skulu lúka treytirnar í § 22, stk. 2.
Stk. 3. Bensinrikin traktorur, ið ikki hevur bensinpumpu, skal hava ein krana á brennievnisleidninginum millum tanga og motor.
Stk. 4. Traktorur, ið hevur føraraverju við bakveggi, skal hava í minsta lagi eitt føraraspegl, ið kann geva føraranum neyðuga útsýnið aftureftir.
§ 16. Rútar skulu vera av herdum ella brotpettaleysum glasi. Bakrútur kann tó vera av gjøgnumskygdum plasttilfari. Til at hava rútin reinan skal uttan vera rútastrúkari.
§ 17. Traktorur skal hava lyktir og endurskin eftir hesum reglum:
1) Tvær hvítar ella gulligar nærljóslyktir, ið venda frameftir, sum uttan at blinda kunnu lýsa upp vegin í minsta lagi 30 m.
2) Tvær hvítar støðulyktir, ið venda frameftir og tvær ella fýra reyðar lyktir, ið venda aftureftir, sum allar síggjast í minsta lagi 300 m uttan at blinda. Støðulyktir, ið eru samanbygdar við gulligar nærljóslyktir, kunnu hava henda lit.
3) Makað tal av reyðum endurskinum, ið venda aftureftir, og eru E, e- ella DOT-merkt og sum ikki eru tríhyrnt.
4) Eina ella tvær gular leiðvísandi blunklyktir í hvørjari síðu framman og aftan ella eina gula leiðvísandi blunklykt á hvørjari síðu, ið sæst bæði frameftir og aftureftir, og sum blunka í minsta lagi 60 ferðir og í mesta lagi 120 ferðir um minuttin, og um førarin ikki sær lyktirnar beinleiðis, eru settar til eina eftirlitsskipan við føraraplássið.
Stk. 2. Traktorur sum ikki er partur av einum vognraði, skal hava serligt tríhyrnt endurskin aftan og sum er ætlað seintkoyrandi akførum.
Stk. 3. Skrásettur traktorur skal hava:
1) Í minsta lagi eina hvíta lykt, ið kann lýsa á ta aftaru nummarplátuna soleiðis, at hon kann vera lisin í minsta lagi 20 m frá traktorinum.
2) Tvær reyðar steðgilyktir aftan.
§ 18. Støðulyktir, baklyktir og møgulig nummarplátulykt á einum traktori skulu ikki kunna verða sløktar, tá ið nær- ella fjarljóslykir ella tokuframlyktir eru tendraðar.
§ 19. Traktorur kann hava tvær ella fýra hvítar ella gulligar fjarljóslyktir, ið venda frameftir, steðgilyktir, skaðablunk og tær í § 11 nevndu lyktir og endurskin.
Stk. 2. Lyktir ella endurskin, ið eru eitt par, skulu vera eins og sett á traktorin symmetriskt.
§ 20. Traktorur, sum arbeiðsamboð eru fest á, skal lúka tær treytir, ið eru nærri ásettar um ásetan av støðuljósum, bakljósum og reyðum endurskinum, ið venda aftureftir, uttan so, at traktorurin verður frámerktur við gulari frámerkislykt, ið er týðiliga sjónlig frá øllum síðum, og harumframt endurskinum, ið lúka treytirnar um ásetan av kravdum endurskinum.
Kapittul 4
Motoramboð
§ 21. Motoramboð skal vera gjørt soleiðis, at
1) førarin hevur neyðuga beinleiðis útsýnið frameftir og til síðurnar,
2) í minsta lagi 20 prosent av heildarvektini liggur á teimum stýrandi hjólunum og
3) kranabjálkar, grabbar og aðrir útstandandi partar, ikki elva øðrum óneyðugan vanda.
§ 22. Motoramboð skal hava:
1) Róður, sum akfarið kann verða stýrt lætt, trygt og skjótt við.
2) Bremsu, ið virkar á hjólini á í minsta lagi einum ási og sum við allari ferð og tyngd kann bremsa akfarið á ein tryggan, skjótan og virknan hátt.
3) Parkeringsbremsu, ið virkar á í minsta lagi einum ási ella steingir gearskipan motoramboðsins, og sum kann halda akfarinum steðgaðum í brekku.
4) Ljóðdoyvara í útstoytingarskipanini.
5) Floytu við støðugum tóna.
6) Bakkgear.
Stk. 2. Motoramboð skal hava luftgummiringar, annan elastiskan hjólklædning ella hava slættar valsar.
Stk. 3. Um eitt motoramboð er gjørt soleiðis, at førarin ikki hevur beinleiðis útsýni aftureftir, skal tað hava spegl, ið geva føraranum neyðuga útsýnið.
Stk. 4. Motoramboð, ið hevur rútar í førarahúsinum skal lúka treytirnar í § 16.
Stk. 5. Motoramboð, ið verður nýtt sum dráttarmegi hjá viðfestiakfari, skal hava koplingsskipan.
§ 23. Motoramboð skal hava lyktir og endurskin sambært ásetingunum fyri traktorar, sbr. §§ 17 og 18.
Stk. 2. Skrásetingarskyldugt motoramboð, sum er yvir 6 m langt, skal á báðum síðum hava gular frámerkislyktir, ið síggjast týðiliga í minsta lagi 300 m uttan at blinda.
Stk. 3. Motoramboð, ið er ætlað at verða ført av gangandi, skal í lyktatendringartíðini hava í minsta lagi eina hvíta ella gulliga frámerkislykt, ið vendir frameftir og eina reyða frámerkislykt, ið vendir aftureftir. Báðar lyktir skulu vera ásettar í vinstru síðu á akfarinum og síggjast týðiliga í minsta lagi 300 m uttan at blinda.
Stk. 4. Motoramboð, ið er breiðari enn 2,50 m skal í lyktatendringartíðini hava gular merkingarlyktir.
Stk. 5. Motoramboð, sum er yvir 6 m langt, skal á báðum síðum hava gul endurskin.
§ 24. Motoramboð, ið er ætlað at verða ført av gangandi, skal vera gjørt soleiðis, at tað steðgar av sær sjálvum, um førarin sleppur handtakinum.
Kapittul 5
Motorsúkklur
§ 25. Motorsúkklur skulu vera gjørdar soleiðis, at í minsta lagi 25 prosent av tænastuvektini, t.e. vektin á motorsúkkluni við tilhoyri, rakstrarmiðlum og førara, liggur á framásinum.
Stk. 2. Á motorsúkklu, hvørs eginvekt er meiri enn 120 kg og á motorsúkklu við síðuvogni, skal ikki vera gjørligt at sløkkja støðuljósini, tá ið nær- ella fjarljóslyktirnar eru tendraðar. Tað skal ikki vera gjørligt at sløkkja nummarplátulykt og baklykt, tá ið aðrar kravdar lyktir eru tendraðar.
Stk. 3. Síðuvognur skal vera settur fastur í høgru síðu á motorsúkkluni og skal hava eitt hjól.
§ 26. Motorsúkkla skal hava:
1) Tilskilan av merki, flokki og skrokknummari.
2) Róður, sum motorsúkklan kann verða stýrd lættliga, trygt og skjótt.
3) Fjaðring á framhjólunum og stoytdoyvara í fjaðringini.
4) Luftgummiringar á hjólunum við mynsturdýpd í minsta lagi 1 mm.
5) Skermar yvir hjólini.
6) Bremsu, ið virkar á øll hjól, og sum við allari ferð og tyngd kann bremsa motorsúkkluni á ein tryggan, skjótan og virknan hátt.
7) Ljóðdoyvara í útstoytingarskipanini.
8) Floytu við støðugum tóna.
9) Eitt føraraspegl í hvørjari síðu. Tó nýtist motorsúkkla, ið hevur eina ferð, ið ikki fer upp um 100 km/t, ikki at hava spegl í høgru síðu.
Stk. 2. Bremsan á tvíhjólaðari motorsúkklu skal vera tvær sjálvstøðugar bremsuskipanir, sum í minsta lagi virka á hvør sítt hjól. Bremsurnar á trýhjólaðum motorsúkklum skulu lúka krøvini í § 5 um bremsur til bilar.
Stk. 3. Á tvíhjólaðum motorsúkklum skal brennievnistangin vera hóskandi ásettur, og skal ein krani vera á brennievnisleidninginum millum tanga og motor, um motorsúkklan ikki hevur bensinpumpu.
Stk. 4. Framrútur ella vindskermur skal vera av brotpettatryggum glasi ella av egnaðum plasttilfari. Framrútur og vindskermur, ið er um allan sjónarring førarans, skal uttan hava sjálvvirkandi rútastrúkara.
Stk. 5. Tveyhjólað motorsúkkla skal hava fóthvílarar til førara og ferðafólk. Serstakt ferðafólkasetur skal hava handtak til nýtslu hjá ferðafólkinum.
Stk. 6. Síðuvognur skal hava tilskilan av merki, flokki og skrokknummari og skal hava luftgummiring á hjólinum og skerm.
Stk. 7. Motorsúkkla, ið verður nýtt at draga viðfest akfar, skal hava koplingarskipan.
§ 27. Motorsúkkla skal hava lyktir og endurskin eftir hesum reglum:
1) Eina ella tvær hvítar ella gulligar nærljóslyktir, ið venda frameftir og, sum uttan at blinda, kunnu lýsa upp vegin í minsta lagi 30 m, og eina ella tvær hvítar ella gulligar fjarljóslyktir, ið kunnu lýsa upp vegin í minsta lagi 100 m.
2) Eina ella tvær hvítar støðulyktir, ið venda frameftir og eina ella tvær reyðar lyktir, ið venda aftureftir, og sum allar týðiliga síggjast í minsta lagi 300 m uttan at blinda. Støðulyktir, ið eru bygdar saman við gulligum nær- ella fjarljóslyktum, kunnu hava henda lit.
3) Í minsta lagi eina hvíta lykt, ið kann lýsa á nummarplátuna soleiðis at hon kann verða lisin í minsta lagi 20 m aftanfyri motorsúkkluna.
4) Eina ella tvær reyðar steðgilyktir, ið venda aftureftir og hava munandi størri ljósstyrki enn baklyktin.
5) Í minsta lagi eitt reytt endurskin, ið vendir aftureftir og E-, e- ella DOT-merkt og sum ikki er tríhyrnt.
6) Gular leiðvísarablunklyktir í báðum síðum framman og aftan á motorsúkkluni.
Stk. 2. Tríhjólað motorsúkkla skal tó hava tvær nærljóslyktir, tvær fjarljóslyktir, tvær støðulyktir, tvær baklyktir, og tvey reyð endurskin, ið venda aftureftir. Tríhjólað motorsúkkla skal hava leiðvísarablunklyktir og steðgilyktir eftir reglunum um bilar, tó ikki krav um leiðvísarablunklykt á síðunum.
Stk. 3. Síðuvognur skal hava eina hvíta lykt, ið vendir frameftir og eina reyða lykt, ið vendir aftureftir, ið báðar týðiliga síggjast 300 m uttan at blinda, og reytt endurskin, ið vendir aftureftir.
§ 28. Motorsúkkla kann hava hesar lyktir og endurskin:
1) Eina ella tvær hvítar ella gulligar tokuframlyktir, ið eru ásettar soleiðis, at tær ikki blinda.
2) Eina ella tvær reyðar tokulyktir, ið venda aftureftir, og lúka krøvini til tokubaklyktir á bilum.
3) Tvær hvítar ella gulligar koyriljóslyktir, ið venda frameftir.
4) Skaðablunk.
5) Hvít endurskin, ið venda frameftir, reyð endurskin, ið venda aftureftir og ikki eru tríhyrnt, og gul endurskin til síðurnar.
6) Eina leitilykt og eina arbeiðslykt.
7) Gular síðumarkeringslyktir.
Stk. 2. Tríhjólað motorsúkkla kann hava eina ella tvær bakkilyktir.
Stk. 3. Nær- ella fjarljóslyktirnar á eini motorsúkklu, kunnu vera gjørdar sum framumkoyringartekin.
Kapittul 6
Lendisakfar
§ 29. Lendisakfar skal vera soleiðis tilgjørt, at
1) førarin hevur neyðuga útsýnið frameftir og til síðurnar,
2) í minsta lagi 20 prosent av loyvdu heildarvektini liggja á stýrandi hjólunum, og
3) útstandandi partar á lendisakfarinum skulu ikki vera til óneyðugan vanda fyri onnur ferðandi.
§ 30. Lendisakfar skal hava:
1) Tilskilan av merki, flokki og skrokknummari.
2) Róður, sum lendisakfarið kann verða stýrt lættliga, trygt og skjótt við.
3) Ferðmátara.
4) Fjaðring á øllum hjólum.
5) Dekk á øllum hjólum við mynsturdýpd í minsta lagi 1,6 mm.
6) Skermar yvir øll hjól.
7) Bremsu, ið virkar á øll hjól, og sum við allari ferð og tyngd kann bremsa lendisakfarinum á ein tryggan, skjótan og virknan hátt.
8) Parkeringsbremsu, ið virkar á hjólini á í minsta lagi einum ási, og sum kann halda lendisakfarinum steðgaðum í brekku.
9) Føraraspegl á báðum síðum.
10) Ljóðdoyvara í útstoytingarskipanini.
11) Floytu við støðugum tóna.
Stk. 2. Bremsan á lendsiakfari skal vera tvær ella fleiri sjálvstøðugar bremsuskipanir, ið virka á hjólini á í minsta lagi 2 ásum.
Stk. 3. Á lendisakfari skal brennievnistangin vera hóskandi ásettur, og ein krani skal vera á brennievnisleidninginum millum tangan og motorin.
Stk. 4. Framrútur ella vindskermur skal vera av brotpettatryggum glasi ella av egnaðum plasttilfari. Framrútur og vindskermur, ið er um allan sjónarring førarans, skal uttan hava sjávvirkandi rútastrúkara.
Stk. 5. Lendisakfar skal hava fóthvílarar til førara og ferðafólk. Serstakt ferðafólkasetur skal hava handtak til nýtslu hjá ferðafólkinum.
§ 31. Lendisakfar skal hava lyktir og endurskin eftir hesum reglum:
1) Eina ella tvær hvítar ella gulligar nærljóslyktir, ið venda frameftir, og sum uttan at blinda kunnu lýsa upp vegin í minsta lagi 30 m, og eina ella tvær hvítar ella gulligar fjarljóslyktir, ið kunnu lýsa upp vegin í minsta lagi 100 m.
2) Eina ella tvær hvítar støðulyktir, ið venda frameftir, og eina ella tvær reyðar lyktir, ið venda aftureftir, og sum allar týðiliga síggjast í minsta lagi 300 m uttan at blinda. Støðulyktir, ið eru bygdar saman við gulligum nær- ella fjarljóslyktum, kunnu hava henda lit.
3) Í minsta lagi eina hvíta lykt, ið kann lýsa á nummarplátuna soleiðis, at hon kann verða lisin í minsta lagi 20 m aftan fyri lendisakfarið.
4) Eina ella tvær reyðar steðgilyktir, ið venda aftureftir, og sum hava munandi størri ljósstyrki enn baklyktin.
5) Tvey reyð endurskin, ið venda aftureftir, og eru E-, e- ella DOT-merkt, og sum ikki eru tríhyrnd.
6) Makað tal av gulum leiðvísandi blunklyktum frammanfyri og aftanfyri á báðum síðum. Leiðvísandi blunklyktirnar skulu blunka í minsta lagi 60 og í mesta lagi 120 ferðir um minuttin, og tær skulu verða settar til eina eftirlitsskipan við føraraplássið.
Stk. 2. Um lendisakfar bert hevur eina reyða baklykt, skal akfarið hava tvær reyðar frámerkislyktir, ið venda aftureftir og sum týðiliga síggjast í minsta lagi 300 m uttan at blinda.
§ 32. Støðulyktirnar, baklyktirnar og nummarplátulyktirnar á einum lendisakfari skulu ikki kunna verða sløktar, tá ið nær- ella fjarljóslyktirnar ella tokuframlyktirnar er tendraðar.
§ 33. Lendisakfar kann hava hesar lyktir og endurskin:
1) Eina ella tvær hvítar ella gulligar tokuframlyktir, ið eru ásettar soleiðis, at tær ikki blinda.
2) Eina ella tvær reyðar tokubaklyktir, ið lúka krøvini til tokubaklyktir á bilum.
3) Eina ella tvær hvítar bakkilyktir, ið venda aftureftir, og sum bara kunnu lýsa, tá ið lendisakfarið er í bakkgeari.
4) Skaðablunk.
5) Hvít endurskin, ið venda frameftir, reyð endurskin, ið venda aftureftir og ikki eru tríhyrnd og gul endurskin til síðurnar.
6) Eina leitilykt og eina arbeiðslykt.
§ 34. Lyktir og endurskin, ið eru eitt par, skulu vera eins og sett symmetriskt á lendisakfarið.
Stk. 2. Lendisakfar kann tó hava tríggjar eins nærljóslyktir, ið eru tríhyrnt symmetriskt ásettar.
Kapittul 7
Prutl
§ 35. Eitt prutl skal vera soleiðis tilgjørt, at tað ásetta ferðmarkið á 30 km/t fyri lítið prutl og 45 km/t fyri stórt prutl, ikki kann vera farið útum við meiri enn 20 prosent.
Stk. 2. Tað mugu ikki fremjast konstruktivar broytingar í motorinum og útstoytingarskipanini ella broytast í gervisskipanini millum motorin og trekkhjólið og í støddini á trekkhjólinum.
§ 36. Tá førarin fer frá einum tvíhjólaðum prutli, skal prutlið vera útgjørt við eini skipan til tjóvarítrygging, ið er sett saman av lási og ketu, gjørð ella líknandi við eini styrki, ið svarar til herða tilfar, ið er í minsta lagi 9 mm tjúkt.
§ 37. Eitt stórt prutl er eitt prutl við eini konstruktivt ásettari ferð sum er meira enn 30 km/t og í mesta lagi 45 km/t, ella eitt trýhjólað prutl, tó ikki avlamisprutl, við eini konstruktivt ásettari ferð, sum í mesta lagi er 30 km/t.
Lítið prutl
§ 38. Eitt lítið prutl kann ikki vera tilgjørt til meira enn ein persón.
§ 39. Lítið prutl skal hava:
1) Meginfloksgóðkenningarnummar og skrokknummar.
2) Róður, sum prutlið kann verða stýrt lættliga, trygt og skjótt.
3) Pedalur ella fóthvílarar.
4) Dekk við eini mynsturdýpd í minsta lagi 1 mm á hjólunum og skermar yvir hjólini.
5) Bremsu, sum við allari ferð og tyngd kann bremsa prutlinum á ein tryggan, skjótan og virknan hátt, og sum eru tvær sjálvstøðugar bremsuskipanir, ið virka á hvør sítt hjól.
6) Ringiklokku ella floytu við støðugum tóna.
§ 40. Eitt lítið prutl skal hava lyktir og endurskin eftir hesum reglum:
1) Eina hvíta ella gulliga nærljóslykt, ið vendir frameftir og, sum uttan at blinda, kann lýsa upp vegin í minsta lagi 30 m.
2) Eina reyða lykt, ið vendir aftureftir, og sum týðiliga sæst í minsta lagi 300 m uttan at blinda.
3) Eitt reytt endurskin, ið vendir aftureftir og er E-, e- ella DOT-merkt, og sum ikki er tríhyrnt.
Stk. 2. Eitt trýhjólað avlamisprutl, skal hava tvær baklyktir og tvey endurskin, ið venda aftureftir.
Stk. 3. Eitt lítið prutl kann hava eina hvíta ella gulliga fjarljóslykt, eina hvíta støðulykt, ið venda frameftir, gular leiðvísarablunklyktir frammanfyri og aftanfyri á báðum síðum, eina reyða steðgilykt, ið vendir aftureftir og hvít endurskin, ið venda frameftir og reyð endurskin, ið venda aftureftir og sum ikki eru tríhyrnd, eins og gul endurskin til síðurnar.
Stórt prutl
§ 41. Eitt stórt prutl skal lúka ásetingarnar í 5. kapitli um motorsúkklur, tó undantikið krav um fjarljóslyktir, nummarplátuljós og støðuljós. Tríhjólað stórt prutl skal tó hava støðuljós. Í eitt stórt prutl kann íkoplast ein viðfestivognur, men tað má ikki íkoplast ein síðuvognur til prutl.
Kapittul 8
Viðfestivognur og leguvognur til bil
§ 42. Viðfestivognur ella leguvognur skal vera gjørdur soleiðis, at teir útstandandi partarnir ikki elva til óneyðugan vanda fyri onnur ferðandi.
§ 43. Viðfestivognur og leguvognur skulu hava:
1) Tilskilan av merki, flokki og skrokknummari.
2) Fjaðring á øllum hjólum.
3) Dekk á øllum hjólum við mynsturdýpd í minsta lagi 1,6 mm á viðfestivogni og leguvogni við eini loyvdari heildarvekt í mesta lagi 3.500 kg, og í minsta lagi 1 mm á viðfestivogni og leguvogni við eini loyvdari heildarvekt yvir 3.500 kg.
4) Skermar yvir øll hjól.
5) Koplingarskipan, ið hóskar til koplingarskipanina á dragandi akfarinum.
6) Bremsu, ið virkar á øll hjól, og sum við allari ferð og tyngd kann bremsa vogninum á ein tryggan, skjótan og virknan hátt, og parkeringsbremsu, ið virkar á hjólini á í minsta lagi einum ási og kann halda vogninum steðgaðum í brekku. Hetta er tó ikki galdandi fyri viðfestivogn, hvørs loyvda heildarvekt, ikki fer upp um 750 kg og 50 prosent av tænastuvektini á akfarinum, sum dregur.
§ 44. Viðfestivognur og leguvognur skulu hava lyktir og endurskin eftir hesum reglum:
1) Makað tal av reyðum baklyktum, ið venda aftureftir, og sum týðiliga síggjast í minsta lagi 300 m uttan at blinda.
2) Í minsta lagi eina hvíta lykt, ið kann lýsa á nummarplátuna, soleiðis at hon kann verða lisin í minsta lagi 20 m aftan fyri vognin.
3) Tvær steðgilyktir, ið venda aftureftir, og sum hava eina munandi størri ljósstyrki enn baklyktirnar.
4) Makað tal av reyðum endurskinum, ið venda aftureftir og eru tríhyrnt og eru E-, e- ella DOT-merkt.
5) Makað tal av hvítum endurskinum, ið venda frameftir og eru E-, e- ella DOT-merkt.
6) Eina gula leiðvísarablunklykt aftanfyri í báðum síðum. Leiðvísandi blunklyktirnar skulu blunka í minsta lagi 60 í mesta lagi 120 ferðir um minuttin og skulu vera settar til eina eftirlitsskipan við føraraplássið.
Stk. 2. Viðfestivognur ella leguvognur skal á báðum síðum hava gul endurskin, ið eru E-, e- ella DOT-merkt og kann hava gular síðufrámerkislyktir, ið síggjast í minsta lagi 300 m uttan at blinda.
Stk. 3. Viðfestivognur, leguvognur og viðfest akfar til motorsúkklu, kann hava skaðablunk og tær í § 11 nevndu lyktir og endurskin, tó soleiðis, at endurskin, ið venda aftureftir skulu vera tríhyrnt.
Stk. 4. Viðfestivognur og leguvognur, ið er góðkendur til óskoðaða samankopling og sum hevur eina breidd uppá meiri enn 1,60 m, skal hava tvær hvítar støðulyktir, ið venda frameftir. Lyktirnar skulu vera týðiliga sjónligar í minsta lagi 300 m burturfrá uttan at blinda.
Stk. 5. Lyktirnar á einum viðfestivogni ella leguvogni skulu vera elektriskt samanbundnar til tær samsvarandi lyktirnar á akfarinum, ið dregur.
Stk. 6. Lyktir og endurskin, ið eru makað, skulu vera eins og ásettar symmetriskt.
Stk. 7. Viðfestivognur og leguvognur, sum er breiðari enn 2,10 m, skal hava tvær hvítar frámerkislyktir, ið venda frameftir og tvær reyðar frámerkislyktir, ið venda aftureftir.
Stk. 8. Viðfestivognur og leguvognur, sum er yvir 6 m langur, skal á báðum síðum hava gular frámerkislyktir, ið týðiliga síggjast í minsta lagi 300 m uttan at blinda.
Stk. 9. Viðfestivognur og leguvognur, sum hevur eina heildarvekt yvir 3.500 kg, skal vera útgjørdur við endurskinsplanka.
Stk. 10. Viðfestivognur og leguvognur kann hava hesar lyktir og endurskin:
1) Tvær hvítar støðulyktir, ið venda frameftir.
2) Eitt ella tvey gul leiðvísandi blunklyktir framman í hvørjari síðu.
3) Eitt ella tvey gul leiðvísandi blunklyktir í hvørjari síðu.
4) Tvær ella tríggjar gular leiðvísandi blunklyktir aftan í hvørjari síðu.
5) Tríggjar, fýra ella seks steðgilyktir, ið venda aftureftir og sum hava eina munandi størri ljósstyrki enn baklyktirnar.
Kapittul 9
Viðfest akfar til motorsúkklu
§ 45. Viðfest akfar til motorsúkklu kann ikki vera tilgjørt til fólkaflutning.
Stk. 2. Viðfest akfar til motorsúkklu skal vera gjørt soleiðis, at teir útstandandi partarnir ikki elva til óneyðugan vanda fyri onnur.
§ 46. Viðfest akfar til motorsúkklu skal hava:
1) Tilskilan av merki, flokki og skrokknummari.
2) Eina ás við einum ella tveimum hjólum.
3) Fjaðring á øllum hjólum.
4) Luftgummihjól við mynsturdýpd í minsta lagi 1 mm.
5) Skermar yvir hjólini.
6) Koplingarskipan, ið hóskar til koplingarskipanina á dragandi akfarinum.
§ 47. Viðfest akfar til motorsúkklu skal hava lyktir og endurskin sambært § 44.
Kapittul 10
Viðfestivognur til traktor og motoramboð
§ 48. Viðfestivognur til skrásetingarskyldugan traktor, skal lúka treytirnar í §§ 42-44, undantikið treytirnar um, at fjaðring skal vera á hjólunum og at hjólini skulu hava skermar og bremsur á øllum hjólum.
§ 49. Ikki-skrásetingarskyldugur viðfestivognur til traktor, skal vera gjørdur soleiðis, at útstandandi partar ikki elva til vanda fyri onnur ferðandi.
Stk. 2. Viðfestivognur skal hava koplingarskipan, ið samsvarar koplingarskipanini hjá dragandi akfarinum.
Stk. 3. Viðfestivognur skal hava lyktir og endurskin eftir hesum reglum:
1) Tvær hvítar støðulyktir, ið venda frameftir, um breiddin á viðfestivogninum er meiri enn 1,60 m.
2) Tvær reyðar baklyktir, ið venda aftureftir.
3) Tvær reyðar frámerkislyktir, ið venda aftureftir, um breiddin á viðfestivogninum er meiri enn 2,10 m.
4) Gular síðufrámerkislyktir á báðum síðum, um longdin á viðfestivogninum er meiri enn 6,0 m.
5) Á skrásetingarskyldugum viðfestivogni til traktor, í minsta lagi eina hvíta lykt, ið kann lýsa á nummarplátuna.
6) Tvær gular leiðvísandi blunklyktir aftan í hvørjari síðu.
7) Tvær steðgilyktir aftan.
8) Endurskin aftan, sbr. § 17, stk. 2, um viðfestivognurin er aftasti vognur í einum vognraði.
Stk. 4. Viðfestivognurin kann hava lyktir sambært § 44.
§ 50. Viðfestivognur til motoramboð skal lúka treytirnar í § 48.
Kapittul 11
Viðfestiamboð
§ 51. Ikki-skrásetingarskyldugt viðfestiamboð skal lúka treytirnar í § 49.
§ 52. Skrásetingarskyldugt viðfestiamboð skal lúka treytirnar í 8. kapitli, tó skal húsvognur hava stoytdoyvara í fjaðringsskipanini. Eitt skrásetingarskyldug viðfestiamboð til motorsúkklu, skal lúka treytirnar í 9. kapitli.
Kapittul 12
Viðfest akfar til lendisakfar
§ 53. Viðfest akfar til lendisakfar kann ikki vera tilgjørt til fólkaflutning.
§ 54. Viðfest akfar til lendisakfar skal lúka treytirnar í §§ 42-44.
Kapittul 13
Bulvognar
§ 55. Fyri motorriknan bulvogn eru reglurnar í 2. kapitli galdandi.
Stk. 2. Fyri bulvogn, ið verður drigin av motorriknum akfari eru galdandi reglurnar í 8. kapitli, undantikið § 43, stk. 1, nr. 2. og 3.
Stk. 3. Bulvognur ella tað dragandi akfarið skal hava gular merkingarlyktir.
Kapittul 14
Aðrar reglur
§ 56. Koyrt kann verða við bili, sum er í uppbygging ella til umvæling og við nýggjum bili millum skip og handilshøli, uttan at hesar reglur verða hildnar:
1) Reglur um framlyktir, tá koyrt ikki verður í lyktatendringartíð. Vikið kann tó altíð verða frá reglunum um, hvar lyktirnar skulu vera ásettar.
2) Reglur um baklyktir, nummarplátulyktir og frámerkislyktir. Akfarið skal tó, um koyrt verður í lyktatendringartíð, hava tvær baklyktir.
3) Reglur um endurskin um koyringin ikki fer fram í lyktatendringartíð.
4) Reglur um leiðvísingarblunklyktir, skaðablunk og steðgilyktir um týðilig tekngeving kann verða givin á annan hátt.
5) Reglur um spegl, trygdarbelti og skermar. Akfarið skal tó hava í minsta lagi eitt spegl.
6) Reglurnar um dekk, um so er, at dekkini hava eitt berievni, sum í minsta lagi svarar til tyngdina sum er.
Stk. 2. Fyri onnur akfør verða reglurnar í stk. 1 at nýta samsvarandi.
Stk. 3. Fyri viðfestivogn og leguvogn, kann afturat teimum í stk. 1 nevndu reglunum, eisini verða gjørt frávik viðvíkjandi kravinum um bremsu, um so er, at vognraðið ikki koyrir skjótari enn 30 km/t.
§ 57. Koyring uttan fyri lyktatendringartíðina, kann fara fram uttan at halda reglurnar um nýtslu av nærljósi, tokulyktum, ið venda frameftir ella serligum koyriljósi, sbr. § 35 a í ferðslulógini, í hesum førum:
1) Við motordrivnum akfari, sum liður í uppbygging av akfarinum ella umvæling, og
2) við hissini koyring við motorakførum, ið eru skrásett fyrstu ferð áðrenn 1. januar 1992 - ellisakfør.
§ 58. Er eitt motordrivið akfar, hvørs longd og breidd ikki fer upp um ávikavist 6 m og 2 m, í lyktatendringartíðini parkerað fram við vegjaðaranum í fjølbygdum øki, er bara neyðugt, at parkeringslyktirnar móti miðjuni á vegnum eru tendraðar uttan so, at akfarið er íkoplað øðrum akfari.
Stk. 2. Viðfestiakfar, ið ikki er íkoplað, skal tá tað í lyktatendringartíðini er steðgað ella parkerað á vegi, vera avmerkt við í minsta lagi tveimum reyðum lyktum, ið venda aftureftir, og tveimum hvítum lyktum, ið venda frameftir. Lyktirnar skulu lúka krøvini um ávikavist baklyktir og støðulyktir.
Stk. 3. Tann í stk. 1 og 2 nevnda avmerking er ikki neyðug um vegurin er so væl upplýstur, at tað er gjørligt týðiliga at síggja akfarið nóg langt burturfrá, ella um tað er steðgað ella parkerað á parkeringsøki ella á øðrum øki, ið er merkt til parkeringar.
Kapittul 15
Stakfyriskipanir
§ 59. Kunngerð frá Ferðslustýrinum um stakfyriskipanir um tilgerð og útgerð hjá akførum, er galdandi í Føroyum.
Stk. 2. Er ikki samsvar millum hesa kunngerð og kunngerðina um stakfyriskipanir sbr. stk. 1, er tað henda kunngerð, ið er galdandi.
Stk. 3. Kunngerðin um stakfyriskipanir kann síggjast hjá Akstovuni á heimasíðuni: www.akstovan.fo. Kunngerðin er undantikin lýsing eftir § 10 í ferðslulógini.
Kapittul 16
Revsing, gildiskoma og skiftisreglur
Revsing
§ 60. Brot á §§ 1-10, §§ 12-18, § 19, stk. 2, §§ 20-27, §§ 29-32, § 34, stk. 1, §§ 35-36, §§ 38-43, § 44, stk. 1, 2 og 4-9, §§ 45-48, § 49, stk. 1-3, §§ 50-57 og § 58, stk. 2 verður revsað við bót. Sama er galdandi fyri brot á tey eyka krøv, ið verða sett í kunngerð um stakfyriskipanir um tilgerð og útgerð hjá akførum.
Gildiskoma
§ 61. Henda kunngerð kemur í gildi dagin eftir at hon er kunngjørd.
Stk. 2. Samstundis fer úr gildi kunngerð nr. 105 frá 21. juni 1995 um tilgerð og útgerð hjá akførum og kunngerð nr. 82 frá 13. desember 1963 um cyklur við hjálpimotori (prutl).
Skiftisreglur
§ 62. Reglurnar verða nýttar um akfør, ið verða skrásett, góðkend ella tikin í nýtslu fyrstu ferð her í landinum, eftir at kunngerðin er komin í gildi. Øll akfør kunnu tó beinan vegin verða tilgjørd í samsvari við kunngerðina.
Stk. 2. Higartil galdandi reglur og skiftisreglur viðvíkjandi tilgerð og útgerð eru framvegis galdandi fyri akfør, ið eru skrásett, góðkend ella tikin í nýtslu áðrenn henda kunngerð er komin í gildi við hesum uppískoytum:
1) § 5, stk. 1, nr. 5 og § 43, nr. 3.
2) Tilgerð og útgerð á floksgóðkendurm akfari má ikki broytast, sbr. tó stk. 1, 2. pkt.
3) Tilgerð og útgerð á ikki floksgóðkendum akfari má ikki broytast í mun til góðkenningina frá Akstovuni, sbr. tó stk. 1, 2. pkt.
Samferðslumálaráðið, 16. mai 2017
Henrik Old (sign.)
landsstýrismaður
/ Rúni Joensen (sign.)


text:
- Hetta skal als ikki takast í álvara. Eingin tekur mannin fyri fult.
Politiski eygleiðarin Ivan Eginsson Eysturland, sum er føddur og uppvaksin í Moskva, er púra ivaleysur. Skelkandi tíðindini um, at ein russiskur topp-politikari hevur heitt á russiska forsetan Vladimir Putin um at bumba eitt land, sum kundi verið Føroyar, hava einki upp á seg.
Talan er um Vladimir Zhirinovsky, formannin í russiska flokkinum LPDR, sum kom við áheitanini í einari beinleiðis sending russiskum sjónvarpi.
- Hann kemur ofta við løgnum útsagnum. Hetta er ikki sterkari enn vanligt, sigur Ivan Eginsson Eysturland og nevnir sum dømi, at russiski floksformaðurin einaferð í beinleiðis sjónvarpskjaki bað sín lívverja skjóta mótstøðumannin.
Tað er eitt sindur ringt at siga, hvør Vladimir Zhirinovsky er. Hann er útbúgvin løgfrøðingur og dugir eina rúgvu av málum. Hann arbeiddi í sovjetsku fregnartænastuni sum ungur, og hann fekk longu síðst í Sovjet-tíðini loyvi at stovna flokkin Liberal Democatic Party of Russia, sum hann einsamallur stýrir.
- Vladimir Zhirinovsky er einasti sterki maðurin í flokkinum; eingin annar politikari røkkur honum til kníggja. Flokkurin hevur sínar veljarar, og tey droyma um Russland sum eitt imperium. Hann verður ofta sagdur at vera høgravíðgongdur, men flokkurin er hvørki høgra- ella vinstravendur. Hann meinar í veruleikanum einki, men hann er víðgongdur, og Zhirinovsky loypir ofta framav, greiðir Ivan Eginson Eysturland frá.
Hóast hann ikki hevur veruligt vald, so hevur Vladimir Zhirinovsky havt eina politiska starvsleið, sum onnur kunnu droyma um, og hann hevur eitt nú verið varaformaður í russisku dumaini, tjóðartinginum í Russlandi.
- Hetta er eitt spæl, og Zhirinovsky er eitt slag av einari klovn í tjóðartinginum. Fýra flokkar eru í russiska parlamentinum, men tað er flokkurin hjá Putin, sum hevur alt valdið, og so spæla hinir við. Vladimir Zhirinovsky er bara har, fyri at tað skal síggja út, sum Putin hevur eina andstøðu, men tað er ikki veruligt, sigur Ivan Eginsson Eysturland.
LES EISINI: PUTIN BIÐIN UM AT BUMBA FØROYAR?


text:
Verkfall
Vísandi til sáttmálasamráðingarnar 2017, sum endaðu úrslitaleysar, vilja vit við hesum boða frá, at Føroya Pedagogfelag hevur lýst verkfall, at koma í gildið týsdagin tann 12. desember 2017 kl. 07.00.
09.12.17 kl. 18.35 var semingsuppskotið vrakað av báðum pørtum.
Pedagogfelagið hevur tí lýst verkfall fyri allar leiðarar, varaleiðarar og dagrøktarleiðarar, sum starvast á stovnum undir kommununum umframt allar eindarleiðarar, leiðarar og samskiparar, sum starvast á stovnum undir landinum.
Hetta kann koma at órógva gerandisdagin á stovninum. Ongir avloysarar verða settir inn, so vinarliga vísi tolsemi yvirfyri starvsfólkunum.


text:
Í november 2017 bað Gjaldstovan tveir føroyskar KT-veitarar geva tilboð uppá uppgávuna at veita landinum tænastur sum rokningahandfaringarstøð næstu trý árini. Eftir at hava mett um prís, góðsku og tænastu varð gjørt av at gera sáttmála við Sp/f FarPay.
Kostnaðurin fyri sáttmálatíðarskeiðið er 414.000 krónur, ella 138.000 krónur um árið.
Sáttmálin, sum Gjaldstovan hevur gjørt við Sp/f FarPay um at vera rokningahandfaringarstøðin hjá landinum, merkir, at tað er bara Sp/f FarPay, sum samskiftir beinleiðis við Búskaparskipan landsins.
Hetta hevur onga broyting við sær fyri teir veitarar, sum t.d. senda talgildar rokningar umvegis Mínrokning/Rokningadepilin ella aðrar vegir.
Í stuttum kann sigast, at ein rokningahandfaringarstøð er ein KT-skipan, sum virkar sum eitt talgilt posthús. Allir stovnar, sum brúka Búskaparskipan landsins, hava eina talgilda adressu (eitt GLN-nr.).
Sendinetið, sum er gjørt til talgildar rokningar, veit, at GLN-nummurini hjá landinum eru skrásett á rokningahandfaringarstøðini hjá Sp/f FarPay. Talgildar rokningar, sum verða sendar til GLN-nummur hjá landinum, verða sjálvvirkandi stílaðar til rokningahandfaringarstøðina hjá Sp/f FarPay, sum sendir tær víðari til Búskaparskipan landsins. Eisini hjá teim veitarum, sum brúka tænastur frá Mínrokning hjá P/f Elektron og øðrum líknandi veitarum.
Umframt at virka sum talgilt posthús, ger rokningahandfaringarstøðin hjá Sp/f FarPay eisini, at talgildar rokningar, sum hava allar neyðugu upplýsingarnar, men ikki tað snið, sum landið krevur (OIOUBL), verða gjørdar um til rætta sniðið. Rokningahandfaringarstøðin hjá Sp/f FarPay kann tí eisini samanberast við eina transformatorstøð. Føroyskir veitarar kunnu halda fram at senda talgildar rokningar umvegis Sp/f FarPay ella Mínrokning/Rokningadepilin hjá Elektron, sum teir eru vanir, tí Sp/f FarPay tekur sær av at gera tær broytingar, sum lógarkravda sniðið hjá landinum møguliga hevur við sær.
Tað ber eisini til at nýta sonevndar rokningaportalar, um veitarin ikki broytir uppsetan av roknskaparskipan síni. Fleiri eru, sum bjóða slíka tænastu, og frá 1. mars 2018 verður ein rokningaportalur, sum Sp/f FarPay útvegar, eisini tøkur á www.gjaldstovan.fo.
Tíðindaskriv frá Gjaldstovuni
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Cliff – Deiligt at vera í Føroyum
- Eg ætli mær at spæla nógvar av mínum bestu sangum fyri føroyingum, sigur Cliff Richard, sum hevur konsert á Summar Festivalinum hóskvøldið.
Tað er ein Cliff Richard í toppformi og sera góðum hýri, sum er komin til Føroya í dag. Cliff lendi í privatflogfari í Vágum seinnapartin, og í kvøld tekur hann sær av løttum.
- Tað er deiligt at vera í Føroya. Umsíðir fái eg møguleikan at vitja tykkara vakra land, og eg gleði meg sera nógv til at spæla konsert her, sigur Cliff Richard.
- Fólk kenna nógvar av mínum sangum, og eg haldi, at mann skyldar fólki at spæla kendar sangir á slíkari konsert, so eg ætli mær at spæla nógvar av mínum bestu sangum fyri føroyingum, sigur Cliff Richard.
Cliff Richard hevur verið virkin sum tónleikari síðani 1950’ini, og hann hevur spælt ymisk sløg av tónleiki – popp, rock ’n roll og eisini gospel. Hann ætlar sær at tríva í sangir frá teimum ymsu tíðarskeiðunum.
- Eg havi hoyrt, at føroyingar syngja væl við á konsertum, og tað dámar mær sera væl, sigur Cliff Richard.
Nógvir føroyingar kenna væl gospelsangirnar hjá Cliff Richard, og hóast hann vanliga ikki spælir gospelsangir á slíkum konsertum, ger hann eitt undantak í Føroyum, tí hann hevur fingið áheitan um tað. Sum tað skilst á lagnum, fer Cliff Richard at syngja vakra sangin Millennium Prayer á konsertini á Summar Festivalinum.
Konsertin við Cliff Richard verður á Vágsbøi í Klaksvík hóskvøldið kl 22:00.


text:
Svimjarar úr Fuglafjarðar Svimjifelag eru hetta vikuskiftið í Danmark, har tey skulu kappast á Køge Open 2015. Bjartur Nón hevur bestu styrkismeting, sum nr 22 av 79 luttakandi í 50 bringu.
(FS í Køge, Eyðrið Jøkladal eigur myndina)
Stevnan gongur fyri seg í tveimum svimjihallum, har tey yngstu partvís kappast í Herfølge Svømmehal, fyri so øll at møtast til festligar finalur í Køge Svømmehal.
Startlistin til kappingina í Herfølge sæst her, har teir flestu fuglfirðingarnir koma at kappast, meðan startlistin til Køge sæst her.
Tey byrja klokkan 15 í morgin, og kappast so fram til og við sunnudagin.
Stevnan hevur heimasíðu kopen.dk


text:
Tann fimta dagin tá ið vit fóru frá húsum í Fez, gekk leiðin niðan í fjøllini. Vit fóru upp í 1200 metra hædd. Tað var sera áhugavert at síggja, hvussu landslagið skifti. Í fjøllunum búgva berbar, tað er stutt síðani, at berbaramál varð góðkent sum mál í Marokko.
Apr 23, 2017
Marokko 7-17 apríl 2017 (5)
ATLASFJØLLINI eru í fýra pørtum, norðanífrá: Rif-fjøllini, Miðatlasfjøll, Høgu Atlasfjøll og Anti Atlasfjøll.
Tann fimta dagin tá ið vit fóru frá húsum í Fez, gekk leiðin niðan í fjøllini. Vit fóru upp í 1200 metra hædd. Tað var sera áhugavert at síggja, hvussu landslagið skifti. Í fjøllunum búgva berbar, tað er stutt síðani, at berbaramál varð góðkent sum mál í Marokko.
Tann fimta dagin tá ið vit fóru frá húsum í Fez, gekk leiðin niðan í fjøllini. Vit fóru upp í 1200 metra hædd. Tað var sera áhugavert at síggja, hvussu landslagið skifti. Í fjøllunum búgva berbar, tað er stutt síðani, at berbaramál varð góðkent sum mál í Marokko.
Útsýnið úr hotelkamarinum var frítt við fjøllum báðumegin.
Vit sóu Oozud fossin, sum er hægsti fossur í Marokko. Har var alt gjørt fyri turistarnar, vit fingu eina guide á staðnum, hann var berbari, hann fylgldi okkum niður í hesa djúpu kluftina, so at vit fingu skoðað fossin frá í neðra.Niðri á botni fóru summi í ein tunnuflaka at sigla inn undir fossin. Kaféir vóru á vegnum niður. Uppgongdin hinumegin var trappur. Sera flott.
Skrivað hevur Bergljót klokkan 17:37
Subscribe to: Post Comments (Atom)


text:
Við Netbankanum frá BankNordik fært tú sum vinnukundi góðan møguleika fyri sjálvgreiðslu, og tú kanst lættliga avgreiða bankaviðurskiftini hjá tíni fyritøku, tá tað hóskar tær.
Kontur
Í Netbankanum sært tú seinastu flytingarnar á kontunum, og tú kanst bólka konturnar fyri at fáa betri yvirlit.
Goym bókingar sum fílu
Úr bókingaryvirlitinum ber til at trýsta á leinkjuna “Flyt út”. Vístu bókingarnar verða sendar til eina CSV- ella DAT-fílu. CSV-fílan kann latast upp í einum rokniarki, har tað ber til at arbeiða víðari við bókingunum. DAT-fílan kann sendast til eina bókhaldsskipan.
Flytingar
Tú kanst gera flytingar til egnar kontur og til onnur.
Gjaldingar
Tú kanst gera gjaldingar, bæði til føroyskar móttakarar og útlendskar, og fáa yvirlit yvir framtíðar gjaldingar.
Ger fleiri gjaldingar samstundis
Um tú skalt gera fleiri gjaldingar samstundis, kanst tú nýta útbakkan til at gera flytingarnar. Í staðin fyri at trýsta “OK” og skriva kotuna fyri hvørja einstaka gjalding skalt tú bert trýsta á knøttin “Útbakki”. Tá ið allar gjaldingarnar eru skrásettar, trýstir tú á “Útbakki” og fremur allar gjaldingar samstundis. Tá gjaldingarnar eru sendar, verður ein kvittan gjørd, har tað sæst, um einstøku gjaldingarnar eru framdar.
Send gjaldingar inn í Netbankan
Frá tíni bókhaldsskipan kanst tú senda gjaldingar beinleiðis inn í Netbankan og síðan góðkenna tær í útbakkanum.
Send FI-gjaldingar til bókhaldsskipan
Tá gjaldingar frá tínum kundum koma inn á tína kontu, kanst tú senda tær beinleiðis inn í tína bókhaldsskipan og javna postarnar sjálvvirkandi.
Skjalagoymsla
Alt samskifti frá bankanum verður sent í skjalagoymsluna. Í skjalagoymsluni finnur tú millum annað kontuavrit, ársyvirlit, gjaldsyvirlit, rentuútgreining og fráboðanir um flyting.
Virðisbrøv og íløgur
Við Netbankanum er møguligt at keypa og selja virðisbrøv, tá tær lystir, fyri ein væl lægri kostnað. Eisini kanst tú í friði og náðum fylgja tínum íløgum og samanbera tær við onnur virðisbrøv, soleiðis at tú altíð hevur fult yvirlit yvir íløgurnar hjá tíni fyritøku.
Prokura
Tað er møguligt at knýta prokura at Netbankanum hjá tínum virki, soleiðis at ymiskir Netbankabrúkarar kunnu hava ymisk rættindi. Tað økir um trygdina fyri títt virki, um tveir brúkarar skulu fremja eina gjalding. Og skuldi tað hent, at virkið verður álopið av teldusníkum, er trygdin eisini økt munandi.
Tryggari Netbanki við NemID til starvsfólk
Sum vinnukundi kanst tú fáa NemID til øll starvsfólk, ið hava atgongd til Netbankan. Fyrimunirnir fyri virkið eru:
- Netbankin verður tryggari
- Tit sleppa undan at nýta Java
- Tað er kki neyðugt at nýta Netbankan á eini ávísari teldu
- NemID kann eisini nýtast til at rita inn í Lønarportalin við
- Netbankin og Lønarportalurin er annars óbroyttir
Spar tíð og pening
Við at nýta nógvu møguleikarnar í Netbankanum Vinna kann títt virki spara bæði tíð og ómaksgjøld. Tú kanst lættliga bíleggja Netbanka til títt virki her á síðuni.


text:
Sunnudagin vóru vit í Sjónleikarhúsinum og sóu Holubúgvan. Hann var stuttligur, tað krevur sín mann at spæla einsamallur í tveir tímar. Fólk flentu nógv. Eg helt , at leikurin var nakað langur, nógv kom upp í saman, og so var nakað yvirpedagogiskt eisini við framførsluni. Men stuttligt. Aftaná tosaði eg við onkrar damur, sum hildu, at leikurin var passé, ein 25 ára gamal leikur um gamlar stereotypur, sum als ikki kemur inn á seriøsar kynsleiklutir og javnstøðu, ja kanska.
Mikudagin fóru Lisa og Camille avstað aftur, og Gantesa var hjá mær. Eg hevði boðið teimum inn til Turið og Hall, so vit fingu rættiliga breitt okkum.
Hósdagin fylgdu vit Gunnvør til gravar. Vesturkirkjan var full. Martin Joensen sang ein sang, og trompetfylgispæl var í kirkjuni. Sera hátíðarligt. So góð mynd av eini smílandi Gunnvør eygleiddi okkum av blaðnum.
Um kvøldið var eg á RÆST, át teirra frálíku døgurðarættir og hevði eina lítla framløgu um føroyskt mál, sum eg longu havi bloggað um. Á myndini er røst súpan legerað við rót. Ílatið og fóturin til ílatið er frá Guðrið Poulsen.
Leygardagin var eg í føðingardegi hjá Andrassi í Dali. Sera gott kvøld við deiligum nátturða, røðum og sangi, seti nakrar myndir á dalsbloggin.


text:
Sverri Egholm
22.01.2016 - 20:03
Mentan > Tónleikur > Tónleikakappingar
Triðja X Factor sendingin varð í kvøld víst á DR1. Hetta var samstundis eisini síðsta upptøkuroyndin á hesum sinni. Tískil skuldu dómararnir fáa at vita, hvønn bólk tey skuldu hava. Tey ungu, bólkarnir og tey eldru.
Undir stólunum hjá dómaranum lá hvør sín brævbjálvi, sum hevði navnið á bólkinum, dómararnir skuldu hava.
Mette Lindberg fekk tey ungu, sum eru solistar frá 23 ár og niðureftir. Remee fekk bólkarnar og Blachman í ár tey sum eru yvir 23 ár og eldri.
Næsta fríggjadag verður stólaspælið, sokallaða “5-Chair Challenge”.


text:
Jógvan á Lakjuni spyr Rigmor Dam um lóggeving á tí kirkjuliga økinum
politikkur21-03-2017 - 22:51 - Jóanis Nielsen
Munnligur fyrispurningur til Rigmor Dam um at lóggeva á tí kirkjuliga økinum
Hvussu ber tað til, at landsstýriskvinnan í kirkjumálum brýtur alla siðvenju og beint ímóti teimum avtalum, ið vórðu gjørdar, tá ið kirkjan varð yvirtikin, nú ætlar at lóggeva inni á tí kirkjuliga økinum, sjálvt um einki ynski um hetta er komið frá kirkjuni, og sjálvt um Føroya Stitsstjórn, Felagið fyri kirkjuráðslimir og Prestafelag Føroya beinleiðis siga, at tey ikki kunnu viðmæla uppskotinum (Løgtingsmál 102/2016)?
Viðmerkingar:
Landsstýriskvinnan í kirkjumálum, Rigmor Dam, hevur lagt fyri tingið løgtingsmál nr. 102/2016: Uppskot til løgtingslóg um broyting í anordning om ikrafttræden for Færøerne af lov om ægteskabs indgåelse og opløsning (Nágreining í lógarregluni at signa borgaraliga stovnað hjúnalag).
Líka síðan tann danska grundlógin varð sett í gildi í 1849, hevur verið siðvenja, tá ið tað kemur til kirkjuliga lóggávu, at skiftandi kirkjuministarar og – síðan kirkjan varð yvirtikin í 2007 – eisini landsstýrismenn í kirkjumálum hava víst stóra virðing og varisligt skynsemi og ikki hava funnið uppá at lóggeva á tí kirkjuliga økinum, uttan so at ynski er komið frá kirkjuni sjálvari, og eitt stórt forarbeiði er útint og álit skrivað frá nevndum, arbeiðsbólkum ella kommisiónum, har biskupar, próstar og aðrir teologar og løgfrøðingar hava luttikið.
Tað var eisini avtalan, tá ið arbeitt varð við at yvirtaka kirkjuna. Málið var, at fólkakirkjan skuldi yvirtakast, so hon kundi halda fram í verandi bygnaði. Hetta var ógvuliga stórur dentur lagdur á.
Tí er tað skakandi at síggja, at sjálvur “kirkjuministarin” í Føroyum, landsstýriskvinnan í kirkjumálum, Rigmor Dam, nú bara 10 ár eftir yvirtøkuna, skal bróta hesa siðvenju og enntá ganga ímóti einum tilmæli frá øllum tí kirkjuliga “landslagnum” og mæla til at lóggeva so nær at kirkjuni, ja, inn í kirkjuna, uttan at kirkjan hevur havt nakað ynski um tað og enn minni hevur verið við í nøkrum forarbeiði.
Føroya Stiftstjórn, Felagið fyri kirkjuráðslimir og Prestafelag Føroya siga í felags hoyringarskrivi: “Vit meta tað vera prinsipielt skeivt at blanda borgarligt lógarsmíð og kirkjuligt lógarsmíð saman, og at fólkakirkjan verður drigin upp í politiskar avgerðir, ið ikki viðvíkja kirkjuligum viðurskiftum. – Broytingar í innaru viðurskiftum fólkakirkjunnar skulu fara fram eftir ynski fólkakirkjunnar. – Vísandi til omanfyri standandi kunnu vit av prinsipiellum orsøkum ikki viðmæla fyriliggjandi broytingaruppskoti.”
Verður henda siðvenjan brotin, er vandi á ferð. Tí har ein skriðan er lopin, er onnur væntandi.
Á Løgtingi, 21. mars 2017
Jógvan á Lakjuni


text:
Fríggjadagin 24. apríl kl. 17:00 varð avtala ímillum kommunurnar og Meginfelag teirra brekaðu í Føroyum viðvíkjandi fylgjarakorti undirskrivað í Eysturskúlanum í Tórshavn.
Her er røðan, sum Tóra við Keldu, forkvinnan helt í samband við avtaluna.
Enn eitt stig á javnrættidaleiðini
Í dag er avtalan ímillum kommunurnar og Meginfelag teirra brekaðu í Føroyum viðvíkjandi fylgjarakorti undirskrivað.
Við hesum er gjørd avtala um, at stovnar, sum fáa rakstrar- og stuðulsjáttan frá kommununi, binda seg til at ganga í eina skipan við fylgjarakorti sambært leiðreglum fyri fylgjarakort til fólk, ið bera brek.
Hetta er ein stórur dagur fyri MBF, og er eisini eitt framhald av teimum avtalum, sum vit longu hava undirskrivað við Mentamálaráðið, Vinnumálaráðið, Almannaráðið og Smyril Line.
Havi hug at halda, at góðskan av lívinum kann mátast eftir, hvussu atkomuligar umstøður okkara í gerandisdegnum eru. Her hugsi eg sjálvandi um atkomu í breiðum týdningi – útbúgving, upplýsing, at fáa tíðindini og sendingar annars í útvarpi og sjónvarpi við, og alt tað, sum annars gevur tær møguleika at vera so virkin sum gjørligt og at vera partur av gerandislívinum, har vit eru.
Her kemur fylgjaraskipanin eisini inn. Avtalan er eitt frambrot, men eisini grundleggjandi neyðugt, um allir føroyingar skulu vera við á jøvnum føti.
Síðani er tað likamlig atkoma. Tá tosa vit um hurðavíddir, skráar, lyftur, gáttir, rúmlig vesi og tað, sum í sjálvum sær kann vera ein forðan fyri, at allir føroyingar kunnu vera við.
Hugsið tykkum, tit sum hava undirskrivað fylgjaraavtalu við MBF, um tit øll skuldu gjørt kraftlop, áðrenn tit sluppu á ársfundin hjá Kommunufelagnum í dag. Ella lopið hæddarlop fyri at koma inn um hurðina. Ja, eg veit ikki, hvussu mong vit høvdu verið.
Møguliga er ov sjáldan, at vit, sum megna at ganga í trappum, upp um høgar gáttir, toga í tungar hurðar síggja, hvussu ótrúliga skjótt tað er at kenna seg óynsktan og bara muga viðurkenna, at eg kann ikki vera við. Eg veit, at tað er ikki tað, vit siga, men tað er tað, vit í ávísum støðum, vísa.
Atkomuviðurskiftir í og við bygningar vera í dag skipað í kunngerð nr. 13 frá 10. februar 2012. Tað verður ongantíð sagt ov ofta og týðiliga, hvussu stóran týdning tykkara uppgáva sum kommunur er. Tit eru byggivaldið og tískil góðkennandi byggimyndugleiki og hava eftirlit við, um bygt verður eftir góðkendum byggiloyvi og galdandi reglum. Hetta er galdandi, tá ið nýggir almennir bygningar verða bygdir. Kunngerðin hevur ikki ásetingar um revsing orsakað av, at tað ikki er heimild í býarskipanarlógini til revsiásetingar.
Royndirnar hjá okkum í MBF eru, at flest øll vilja byggja atkomuligt. Hetta er eisini eitt av hjartamálunum hjá MBF, at likamlig atkoma verður tikin í álvara. Her hugsi eg eisini um gamlar bygningar - tí er ikki altíð so nógv, sum skal til. Vit skulu fyrst og fremst venja okkum at hugsa, at sjálvsagt skulu allir føroyingar hava sama møguleikan at koma inn og vera við.
Áhugin fyri fylgjarakorti er stórur. Í dag hava 65 brúkarar fingið kort og kunnu njóta gott av fylgjaraavtalunum. Eg vil fegin takka tykkum í Kommunufelagnum hjartaliga fyri vælvild og vilja at gera avtaluna í dag til veruleika. Við hesum avtalu kunnu enn fleiri føroyingar vera við og hetta er enn eitt stig á javnrættindaleiðini.
Takk fyri!


text:
Nólsoyingar hildu 100 įra dagin fyri Ungmannafelagnum Royndini ķ Royndarhśsinum leygardagin. Har vóru fyrilestrar, sjónleikur, tónleikur, sangur, móttųka, fųroyskur dansur og enskur dansur. Nólsoyingar mųttu vęl upp. Millum bygdafólkiš var savnaš inn til hśsiš, sum skal nżtķšargerast, og nevndin fekk handašar 25.000 krónur til endamįliš.
Jógvan Arge varaborgarstjóri umbošaši Tórshavnar bżrįš į fųšingardagsmóttųkuni og helt hesa rųšu:
Ungmannafelagiš Royndin 100 įr
Takki fyri innbjóšingina til hendan merkisdagin hjį Ungmannafelagnum Royndini. 100 įr eru ikki 100 dagar, og taš er greitt, at eitt bygdafelag viš so nógvum įrum į baki hevur havt sķna įvirkan millum nólsoyingar. Sķggi, at lęrarin Sķmun Simonsen var ein teirra, sum gekk undan at stovna Royndina ķ 1915.
Hann var śr Noršragųtu og vaks upp, mešan Sķmun Pauli Konoy var lęrari viš Gųtugjógv. Konoy ķbirti mangt og hvat ķ bygdunum har og eisini kring landiš. Taš var hann, sum saman viš gųtumonnum gekk undan at fįa Fųroya Fiskimannafelag stovnaš, og hann mundi eisini ganga undan at stovna ungmannafelagiš ķ Gųtu, sum varš nevnt Gųtu lestrar- og umrųšufelag.
Ikki er óvist, at ķblįstur til ungmannafelagiš her ķ bygdini fyri ein part hevur veriš śr Gųtu. Men vit vita eisini, at her hava veriš ungmannafelųg ķ grannalagnum.
Taš fyrsta var Sólarmagn, sum fevndi um Kirkjubų og Velbastaš og sį dagsins ljós ķ 1895 fyri 120 įrum sķšani.
Ķ Havn vóru ymisk ungmannafelųg fyri kvinnur og fyri menn, og hetta varš alt lagt saman ķ eitt felag ķ 1920. Taš felagiš fekk navniš Merkiš og legši beinanvegin doyšin į at fįa studentaflaggiš višurkent sum Fųroya flagg.
Merkiš skipaši summariš 1920 fyri eini śtferš til Nólsoyar viš Merkinum į odda. Millum merkismenninar var nólsoyingurin Jens Hansen.
Hetta var fyrsta feršin, Merkiš veitraši ķ Nólsoy, men ikki sķšsta feršin.
Ungmannafelagiš Royndin legšist ikki į bošini. Ķ navninum hjį Sįmali Lindenskov varš eitt fųroyskt flagg bķlagt hjį Nordisk Flag- og Fanefabrik. Taš varš sent śr Keypmannahavn tann 21. aprķl ķ 1921. Sjįlvt flaggiš kostaši 45 krónur. Tį portoin var lųgd aftrat, var kostnašurin 46 krónur og 5 oyru.
Hetta flagg hongur her ķ hśsinum, og felagsnavniš stendur ķ sjįlvum flagginum. Merkiš bleiv felagsmerkiš hjį Royndini, men taš var ķ kapping viš tjaldursflaggiš, sum var eldri. Tjaldursflaggiš hongur eisini her ķ hśsinum.
Hygg oyggin har liggur...
Ungmannafelagiš Royndin legši eisini upp ķ mįlpolitikkin ķ tķšini, tį spurningurin var, hvųnn heimarętt fųroyskt įtti ķ kirkju og ķ skśla. Royndin var eitt felag, sum virkaši į ųllum mentanarmótum og birti upp undir alt mųguligt frį kvųldsetum til sjónleik og kjak.
Hesin sami įhugin er enn at finna ķ Nólsoy ikki minst teimum fyri at takka, sum gingu undan ķ ungmannafelagnum, og teimum mongu, sum hesi mongu įr hvųr į sķn hįtt hava veriš virknir og įhugašir limir.
Taš bar til at reka eitt ungmannafelag uttan hśs. Hetta felagiš var nęstan 60 įr, įšrenn taš setti fųtur undir egiš borš. Royndarhśsiš var nakaš leingi į veg, men ķ 1972 var taš lišugt og fyrsta veitslan hildin.
Hśsiš hevur ikki veriš meir enn eini fimm įra gamalt, tį eg var til eina hugtakandi veitslu her ķ hśsinum. Brśdleyp var ķ bygdini, og konan og eg vóru bošin, tķ brśšgommurin var systkinabarn hennara. Hįtķšarliga var gingiš ķ raš inn ķ kirkjuna, dansurin var góšur her śti, bęši tann fųroyski og tann śtlendski.
Havi sjįldan veriš so nógv į gólvinum sum ta nįttina. Onkur smįųrindi vóršu gjųrd ķ eina krubbu ķ einum kjallara her eystanfyri, og so kom morgunmaturin fyri her į loftinum. Taš var av sonnum ein tignarlig lųta, tį allir nólsoyingarnir fóru at syngja bygdasangin hjį Leifi Hansen: Hygg oyggin har liggur, so long og so mjį
Sangurin fór ikki frį męr aftur, og eg išraši meg um, at eg ikki hevši havt ein upptakara viš. Men so fór V4 til Nólsoyar. Tį baš eg teir fįa nólsoyingar at syngja sangin aftur. Teir so gjųrdu, og hendan upptųka var at hoyra ķ kvųšuljómunum og ųšrum śtvarpssendingum ķ fleiri įr eftir taš.
Śtbyggingarętlanir
Vitjanirnar her hava veriš fleiri sķšani. Eina ferš var eg viš ķ politiskum oršadysti viš Juul um fiskivinnu. Ta feršina helt oršaskiftiš fram inni hjį Olufi. Seinni havi eg sitiš ķ pallborši saman viš fųstufrensinum Terja og fleiri.
Vit politikarar finna kanska best leišina hendanvegin upp undir val, men vitjanirnar millum valini hava ikki veriš so fįar heldur.
Ķ Tórshavnar bżrįš eru vit fegin um, at Nólsoy og ungmannafelagiš Royndin eru ķ okkara kommunu. Vit royna eftir fųrimuni at gera okkara til góšan trivnaš ķ bygdini.
Ķ seinastuni hava vit eitt nś višgjųrt mįl, sum hava viš hetta hśsiš og framtķšina at gera.
Havi skilt į lagnum, at fyrsta rašfestingin er at gera atkomumųguleikarnar so lagaligar sum tilber fyri tey, sum eru tarnaš ķ sķnum rųrslum.
Ķ hesum višfangi hevur bżrįšiš samtykt at selja felagnum eitt jaršarpetti, so ein śtbygging kann verša gjųrd. Prķsurin fyri jųršina var 0 krónur. Vit hava eisini samtykt at jįtta okkara part til fyrsta stig av sjįlvari śtbyggingini.
Viš hesum oršum skal eg heilsa frį Tórshavnar kommunu, ynskja tykkum til lukku viš teimum 100 įrunum hjį ungmannafelagnum Royndini - og góšan byr ķ framtķšini.
---


text:
12. Jun 2016
Á samkomu leygardagin rundaði Føroyingafelagið í Aalborg av fyri tiltøkum fyri summarferiuna. Fleiri høvdu leita sær oman í Álastovu, har felagið skipaði fyri árligu grillveitsluni og Game Night. Grillveitslan rundaði, sum sagt, av fyri tiltøkunum hjá felagnum, men vit kunnu hyggja aftur á eitt hálvár,...
02. Jun 2016
Føroyingafelagið bjóðar til grillveitslu, sum verður hildin uttanfyri hølum felagsins á Forchhammersvej, leygardagin 11. juni. Felagið bjóðar salat, eplasalat og møguleiki er at keypa i barrini, somuleiðis hevur felagið eina stóra grill tøka, og øll eru vælkomin at taka lut. Einasta treytin er, at man...
29. Mai 2016
Fríggjakvøldið 3. juni verður seinasta pub quizin áðrenn summarferiuna. Dyrnar lata sum vant upp kl. 21.00 og quzin byrjar kl. 22.00 ...
13. Mai 2016
Mikukvøldið 18. mai, kl. 20.00, lata vit dyrnar í Álastovu upp til Game Night. Høvið verður hjá vitjandi at spæla alskyns borðspøl, so sum: Partners og Luto, spæla kort og spæla PlayStation á stórskýggja. Barrin verður sjálvandi opin. ...


text:
Jónrit Halling vart ph.d.ritgerð á Syddansk Universitet
Týsdagin 25. mars 2008 vardi Jónrit Halling ph.d. ritgerð sína: "Pharmacogentic variations in drug metabolism among Faroese" á Syddansk Universitet.
Hon hevur gjørt teoretiska partin av arbeiðinum á Syddansk Universitet og kliniska partin á Deildini fyri Arbeiðs og Almanna heilsu. Kim Brøsen, professari, dr.med. hevur verið høvuðsvegleiðari, Philippe Grandjean, professari dr. med., og Pál Weihe, yvirlækni og granskingarlektari, hjávegleiðarar.
Í metingarnevndini vóru yvirlækni, dr.med. Kim Dalhoff, Klinisk Farmakologisk Enhed, Bispebjerg Hospital; professari, dr.med. Henrik Enghusen Poulsen, Klinisk Farmakologisk Afdeling, Rigshospitalet og lektari, ph.d. Kirsten Ohm Kyvik, Epidemiologi, Institut for Sundhedstjenesteforskning, Syddansk Universitet.
Jónrit Halling hevur fingið stuðul frá Granskingarráðnum til eina nýggja verkætlan við heitinum: "Sædkvaliteten hos en fødselskohorte af færøske mænd og deres fædre". Hon fer væntandi undir hesa verkætlan við starvsstaði á Deildini fyri Arbeiðs- og Almannaheilsu seinni í ár.